“Mana gbegbɔgblɔ dzadzɛ dukɔwo, ne wo katã nayɔ Yehowa ŋkɔ, eye woatsɔ nusɔsɔ asubɔe.”—ZEFANYA 3:9, NW.\n1. Nukae le dzɔdzɔm le Zefanya 3:9 ƒe emevava nu?\nGBEGBƆGBLƆ 6,000 lɔƒoe wodona le anyigbaa dzi godoo egbea. Tsɔ kpe ɖe esiawo ŋu la, degbe, alo gbe vovovowo li wodona le nuto aɖewo koŋ me. Amewo ɖadoa gbe vovovowo tso Arabgbe dzi vaseɖe Zulugbe dzi o, Mawu wɔ nu ɖedzesi aɖe. Ena amewo le afisiafi te ŋu srɔ̃ gbegbɔgblɔ dzadzɛ ɖeka pɛ hedonɛ hã. Esia le dzɔdzɔm wònye ŋugbe si wodo to nyagblɔɖila Zefanya dzi ƒe me vava be: “Nye [Yehowa Mawu] mana gbegbɔgblɔ dzadzɛ [si nye “nuyi kɔkɔe” le nyaa ŋutɔŋutɔ nu] dukɔwo, ne wo katã nayɔ Yehowa ŋkɔ, eye woatsɔ nusɔsɔ asubɔe.”—Zefanya 3:9, NW ƒe etenuŋɔŋlɔ.\n2. Nukae nye “gbegbɔgblɔ dzadzɛ” la, eye nukae wòna wote ŋu wɔ?\n2 “Gbegbɔgblɔ dzadzɛ” lae nye Mawu ƒe nyateƒea si le eƒe Nya, Biblia, me. Vevietɔ enye nyateƒe si ku ɖe Mawu ƒe Fiaɖuƒe, si akɔ Yehowa ƒe ŋkɔ ŋu, aʋli eƒe dziɖulanyenye ta, ahahe yayrawo vɛ na ameƒomea ŋu. (Mateo 6:9, 10) Esi gbegbɔgblɔ dzadzɛ la koe nye gbegbɔgblɔ si ŋu kɔ le gbɔgbɔ me gome ta la, dukɔwo katã me tɔwo kple ameƒomeviwo katãe donɛ. Enaa wote ŋu tsɔa “nusɔsɔ” subɔa Yehowae. Eyata wosubɔnɛ le ɖekawɔwɔ me, alo “kple tameɖoɖo ɖeka.”—The New English Bible.\nMɔ Meli na Ameŋkumekpɔkpɔ O\n3. Nukae kpena ɖe mía ŋu be míasubɔ Yehowa le ɖekawɔwɔ me?\n3 Abe Kristotɔwo ene la, míedaa akpe ɖe gbevovovodola siwo míenye hafi le nu wɔm aduadu la ta. Togbɔ be míeɖea gbeƒã Fiaɖuƒeŋutinyanyuia le amegbetɔwo ƒe gbegbɔgblɔ geɖe me hã la, míele Mawu subɔm ɖekae. (Psalmo 133:1) Esia le bɔbɔe elabena, afika kee míeɖale le anyigba dzi o, míedoa gbegbɔgblɔ dzadzɛ ɖeka la wònye kafukafu na Yehowa.\n4. Nukatae mele be ameŋkumekpɔkpɔ aɖeke nanɔ Mawu ƒe amewo dome o?\n4 Mele be ameŋkumekpɔkpɔ aɖeke nanɔ Mawu ƒe amewo dome o. Apostolo Petro na ema me kɔ esime wòɖe gbeƒã le Trɔ̃subɔdukɔ me tɔ aʋafia Kornelio ƒe aƒeme le ƒe 36 M.Ŋ. me eye esia ʋãe wògblɔ be: “Medze sii le nyateƒe me be, Mawu mekpɔa ame ŋku me o, hafi boŋ le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.” (Dɔwɔwɔwo 10:34, 35) Esi ema nye nyateƒe ta la, ameŋkumekpɔkpɔ, mamadedeameme, alo amedzidede aɖeke mele Kristo-hamea me o.\n5. Nukatae wònye nu gbegblẽ be míana mama naɖo hamea me?\n5 Esi kɔledzivi aɖe de Fiaɖuƒe Akpata me la, egblɔ be: “Zi geɖe la, sɔlemehawo hea gbe aɖe dolawo alo gbeɖekadolawo ɖe wo ɖokui ŋu. . . . Yehowa Ðasefowo nɔ anyi ɖekae eye womema ɖe ƒuƒoƒo vovovowo me o.” Gake blema Korinto-hamea me tɔ aɖewo nɔ mama dem amewo me. Le mama dede amewo me ta la, wonɔ tsitre tsim ɖe Mawu ƒe gbɔgbɔ kɔkɔea ƒe dɔwɔwɔ ŋu, elabena etua ɖekawɔwɔ kple ŋutifafa ɖo. (Galatiatɔwo 5:22) Nenye be míanɔ mamadedeamame dom ɖe ŋgɔ le hamea me la, míanɔ nu wɔm tsi tre ɖe gbɔgbɔa ƒe mɔfiafia ŋu. Eyata mina apostolo Paulo ƒe nya siwo wòŋlɔ na Korintotɔwo nanɔ susume na mí bena: “Mele nu xlɔ̃m mi, nɔviwo, le mía Aƒetɔ ƒe ŋkɔa dzi bena, mi katã miagblɔ nya ɖeka, eye mamã aɖeke naganɔ mia dome o; ke miazu blibo le tame ɖeka kple susu ɖeka ma me.” (Korintotɔwo I, 1:10) Paulo te gbe ɖe ɖekawɔwɔ dzi le eƒe lɛta si wòŋlɔ ɖo ɖe Efesotɔwo hã me.—Efesotɔwo 4:1-6, 16.\n6, 7. Aɖaŋu kae Yakobo ɖo ku ɖe ameŋkumekpɔkpɔ ŋu, eye aleke nya mawo sɔ na míe?\n6 Wobia ameŋkumemakpɔmakpɔ tso Kristotɔwo si tso gbaɖegbe ke. (Romatɔwo 2:11) Esi ƒe alafa gbãtɔ me hamea me tɔ aɖewo nɔ kesinɔtɔwo dzi dem ta la, nusrɔ̃la Yakobo ŋlɔ bena: “Nɔvinyewo, migatsɔ ame ŋkumekpɔkpɔ lé Yesu Kristo, mía Aƒetɔ, si nye ŋutikɔkɔe ƒe Aƒetɔ la, ƒe dzixɔse me ɖe asi o. Elabena ne ŋutsu aɖe de sikasigɛ asi, eye wòdo awu nyui heva yi ɖe miaƒe ƒuƒoƒe, eye ame dahe aɖe hã do awu ƒoɖi va me, eye mielé ŋku ɖe amesi do awu nyui la ŋu, eye miegblɔ bena: Wò la, bɔbɔ nɔ teƒe nyui sia, eye miegblɔ na ame dahe la bena: Wò la tsi tre ɖe afima alo bɔbɔ nɔ afii le nye afɔɖodzinu te la, ɖe miede vovo amewo dome le mia ɖokui me, eye miezu tamesusu vɔ̃wo ʋɔnudrɔ̃lawo o mahã?”—Yakobo 2:1-4.\n7 Ne dzimaxɔsetɔ kesinɔtɔ siwo do sikasigɛwo kple awu nyuiwo kple dzimaxɔsetɔ dahe siwo do awu ƒoɖiwo va Kristotɔwo ƒe kpekpe aɖe la, wowɔa nu ɖe kesinɔtɔawo ŋu etɔxɛe. Wonaa zikpui wo ɖe “teƒe nyui,” esime wogblɔna na ame daheawo be woatsi tre alo anɔ anyi ɖe anyigba le ame aɖe ƒe afɔ nu. Gake Mawu na Yesu ƒe tafevɔsa la ameŋkumemakpɔmakpɔtɔe, ɖe kesinɔtɔwo kple ame dahewo siaa ta. (Hiob 34:19; Korintotɔwo II, 5:14) Eyata ne míaƒe nu adze Yehowa ŋu eye míasubɔe kple nusɔsɔ la, mele be míakpɔ ame ŋku me alo ‘ado vivi ɖe ame aɖewo ŋu le mía ŋutɔwo ƒe viɖe ta o.’—Yuda 4, 16.\nMiɖe Mia Ðokui Ða tso Liʋiliʋilili Ŋu\n8. Nukae dzɔ le esi Israel-viwo li liʋiliʋi ta?\n8 Be míate ŋu alé míaƒe ɖekawɔwɔ me ɖe asi eye Mawu nayi edzi akpɔ ŋudzedze ɖe mía ŋu la, ele be míawɔ ɖe Paulo ƒe aɖaŋuɖoɖoa dzi be: “Miwɔ nuwo katã liʋiliʋilili kple ɖikeke manɔmee.” (Filipitɔwo 2:14, 15) Israel-vi xɔsemanɔsitɔ siwo woɖe tso Egiptetɔwo ƒe kluvinyenye me la li Mose kple Aron ŋu si fia be woli Yehowa Mawu gɔ̃ hã ŋu. Le esia ta, ŋutsu siwo katã xɔ tso ƒe 20 heyi la dometɔ aɖeke meɖo afɔ Ŋugbedodonyigbaa dzi o ke boŋ woku le ƒe 40 gbedzimɔzɔzɔa me, negbe nuteƒewɔla Yosua kple Kaleb kpakple Lewi-viwo ko. (Mose IV, 14:2, 3, 26-30; Korintotɔwo I, 10:10) Liʋiliʋilili me tsonu vɔ̃ɖi kae nye si!\n9. Nukae dzɔ ɖe Miryam dzi le eƒe liʋiliʋililia ta?\n9 Esia fia nusi ate ŋu adzɔ ɖe dukɔ blibo si lia liʋiliʋi la dzi. Ke liʋiliʋilila ɖekaɖekawo ya ɖe? Mose daa, Miryam, kpakple nɔviaŋutsu Aron, li liʋiliʋi be: “Mose ɖeɖe koe Yehowa ƒo nu kplia? Ðe meƒo nu kple míawo hã oa?” Nuŋlɔɖia gblɔ kpee be “Yehowa see.” (Mose IV, 12:1, 2) Nukae do tso eme? Mawu bɔbɔ Miryam, amesi edze ƒã be eyae xɔ ŋgɔ le nyatoƒoetoto sia me la, ɖe anyi. Le mɔ ka nu? To nana be anyi naƒo ɖe eŋu kple enyanya yi ɖe asaɖaa godo hena ŋkeke adre vaseɖe esime eŋu kɔ me.—Mose IV, 12:9-15.\n10, 11. Nukae ate ŋu ado tso liʋiliʋilili si ŋu womelé ŋku ɖo o me? Wɔ eƒe kpɔɖeŋu.\n10 Liʋiliʋilili menye nuƒoƒo tso nugbegblẽwɔwɔ aɖe ŋu ko o. Amesiwo lia liʋiliʋi edziedzi tsia dzi ɖe woƒe seselelãmewo alo ɖoƒe ŋu fũ akpa, hehea susu va wo ɖokui dzi tsɔ wu Mawu dzi. Ne womelé ŋku ɖe esia ŋu o la, edea mama gbɔgbɔmenɔviwo dome hedoa kplamatse woƒe agbagbadzedze be yewoasubɔ Yehowa aduadu la. Esia le alea elabena liʋiliʋililawo toa nyatoƒoe henɔa mɔ kpɔm ɖikekemanɔmee be ame bubuwo nade yewo dzi.\n11 Le kpɔɖeŋu me, ame aɖe aƒo nu atsi tre ɖe alesi hamemegã aɖe wɔa eƒe dɔdasi le hamea me alo kpɔa eƒe agbanɔamedziwo gbɔe ŋu. Ne míeɖo to se nyatoƒoetolaa ƒe nyawo la, míate ŋu ava nɔ nuwo bum abe alesi wòbua wo ŋui ene. Esime ŋudzedzemakpɔmakpɔ ƒe kua mekpɔ ɖo mía me haɖe o la, míekpɔa gbegblẽƒe aɖeke le hamemegãa ƒe dɔwɔnawo ŋu o, ke fifia ya míekpɔnɛ. Mlɔeba, hamemegãa ƒe nuwɔna aɖeke madzɔ le mía ŋkume o, eye míawo hã míava te nyatoƒoetoto le eŋu. Nɔnɔme sia mesɔ le Yehowa ƒe amewo ƒe hamea me o.\n12. Nukae liʋiliʋilili ate ŋu agblẽ le míaƒe ƒomedodo kple Mawu ŋu?\n12 Ŋutsu siwo ƒe dɔe nye Mawu ƒe alẽhaa kpɔkplɔ ŋu lili ate ŋu akplɔ ame ade vlododo ame me. Wo ŋu lili alo wo ŋu gbegblẽ vɔ̃ɖi sia ate ŋu agblẽ nu le míaƒe ƒomedodo kple Yehowa ŋu vevie. (Mose II, 22:28) Vlodoamela matrɔdzimewo manyi Mawu Fiaɖuƒea dome o. (Korintotɔwo I, 5:11; 6:10) Nusrɔ̃la Yuda ŋlɔ nu tso liʋiliʋilila siwo “doa vlo aƒetɔnyenyewo, eye wogblɔa busunyawo ɖe ŋutikɔewo,” alo ŋutsu siwo xɔa ŋgɔ le hamea me la “ŋuti.” (Yuda 8) Mawu mekpɔ ŋudzedze ɖe liʋiliʋilila mawo ŋu o, eye nunya le eme be míaƒo asa na woƒe mɔ vɔ̃a.\n13. Nukatae menye nyatoƒoetotowo katãe gblẽ o?\n13 Gake menye nyatoƒoetotowo katãe medzea Mawu ŋu o. Meŋe aɖaba ƒu ‘nyatoƒoe si woto’ le Sodom kple Gomora ŋu dzi o ke boŋ etsrɔ̃ du vɔ̃ɖi eve mawo. (Mose I, 18:20, 21; 19:24, 25) Le Yerusalem, le 33 M.Ŋ. ƒe Pentekostea megbe kpuie la, “liʋiliʋi ɖo Helatɔwo dome ɖe Hebritɔwo ŋu, elabena wosaa woawo ƒe ahosiwo ɖi le gbesiagbe dzikpɔkpɔ la me.” Le esia ta, “ame wuieveawo” ɖɔ nɔnɔmea ɖo to ‘ŋutsu adre siwo ŋu ɖaseɖiɖi nyui le’ la ɖoɖo nuɖuɖu mama ‘dɔ vevi’ la nu me. (Dɔwɔwɔwo 6:1-6) Hamemegã siwo li egbea ‘maku to ɖe’ nyatoƒoe siwo sɔ ‘me’ o. (Lododowo 21:13) Eye le esi teƒe be hamemegãwo nanɔ nu ƒom tsi tre ɖe hati tadeagulawo ŋu la, ele be woƒe nyagbɔgblɔ nade dzi ƒo ahatu ame ɖo boŋ.—Korintotɔwo I, 8:1.\n14. Be míate ŋu aɖe mía ɖokui ɖa tso liʋiliʋilili ŋu la, nɔnɔme kae hiã vevie?\n14 Ehiã be mí katã míate mía ɖokui ɖa tso liʋiliʋilili gbɔ, elabena nyatoƒoetoto ƒe gbɔgbɔ gblẽa nu le ame ŋu le gbɔgbɔ me. Nɔnɔme sia agblẽ míaƒe ɖekawɔwɔ dome. Ðe eteƒe la, mina míaɖe mɔ na gbɔgbɔ kɔkɔea be wòatu lɔlɔ̃ ɖo ɖe mía me. (Galatiatɔwo 5:22) Nuwɔwɔ ɖe ‘lɔlɔ̃ ƒe fiasedede’ la nu akpe ɖe mía ŋu míayi edzi anɔ Yehowa subɔm aduadu.—Yakobo 2:8; Korintotɔwo I, 13:4-8; Petro I, 4:8.\nNɔ Ŋudzɔ Ðe Ameŋugbegblẽ Ŋu\n15. Aleke nàde vovototo amenyagbɔgblɔ kple ameŋugbegblẽ domee?\n15 Esi wònye be liʋiliʋilili ate ŋu akplɔ ame ade amenyagbɔgblɔ si gblẽa nu me ta la, ele be míakpɔ nyuie le nya si míegblɔna ŋu. Amenyagbɔgblɔe nye amewo kple woƒe nuwɔnawo ŋu nya gbɔgblɔ. Gake ameŋugbegblẽ enye alakpanya si wogblɔna be woatsɔ agblẽ ame bubu ŋui. Nya siawo ƒomevi vɔ̃ɖi eye mesɔ be Mawu subɔlawo nagblɔ wo o. Eyata Mawu gblɔ na Israel-viwo be: “Meganye sakplitɔ nɔ yiyim le wò dukɔ me viwo dome o.”—Mose III, 19:16.\n16. Nya kae Paulo gblɔ tso amenyagblɔla aɖewo ŋu, eye aleke wòle be eƒe aɖaŋuɖoɖoa nakpɔ ŋusẽ ɖe mía dzii?\n16 Esi wònye amenyagbɔgblɔ ate ŋu ava zu ameŋugbegblẽ ta la, Paulo ƒo nu tsi tre ɖe amenyagblɔla aɖewo ŋu. Le nuƒoƒo tso ahosi siwo ŋu wòdze be hamea nakpe ɖo ŋu megbe la, eyɔ ahosi siwo “[srɔ̃] kuviawɔwɔ hã henɔa tsatsam tso aƒeme yi aƒeme; eye menye kuvia ɖeɖeko wowɔna o, ke boŋ wonye nu kpoloe ƒolawo kple yakanuwɔlawo hã henɔa nya madzetowo gblɔm.” (Timoteo I, 5:11-15) Ne Kristotɔ nyɔnu aɖe kpɔe be nukpoloeƒoƒo si ate ŋu ava zu ameŋugbegblẽ nye gbɔdzɔgbɔdzɔ na ye la, anyo be wòawɔ ɖe Paulo ƒe aɖaŋuɖoɖo dzi be, ‘wòalé eɖokui nyuie, wòaganye ameŋugblẽla o.’ (Timoteo I, 3:11) Ẽ, ele be Kristotɔ ŋutsuwo hã nanɔ ŋudzɔ ɖe ameŋugbegblẽ ŋu.—Lododowo 10:19.\n17, 18. (a) Nukae Yesu gblɔ ku ɖe ʋɔnudɔdrɔ̃ mía nɔviwo ŋu? (b) Aleke míate ŋu awɔ Yesu ƒe nya siwo ku ɖe ʋɔnudɔdrɔ̃ ŋu la ŋudɔe?\n17 Ne míegblẽ ame aɖeke ŋu o hã la, ɖewohĩ ahiã be míadze agbagba vevie be míaƒo asa na ʋɔnudɔdrɔ̃ amewo. Yesu ƒo nu tsi tre ɖe nɔnɔme ma ŋu esime wògblɔ be: “Migadrɔ̃ ʋɔnu, ne woagadrɔ̃ ʋɔnu mi o. Elabena ʋɔnudɔdrɔ̃, si miedrɔ̃ la, eya ke woatsɔ adrɔ̃ ʋɔnu mi; eye dzidzenu, si mietsɔ dzidze la, eya ke woatsɔ adzidze na miawo hã. Ke nuka wɔ nèkpɔa ati fefe, si ɖo nɔviwò ŋku me la, eye atikpo, si le wò ŋutɔ wò ŋku dzi la, mèdzea si eya o mahã? Alo aleke lawɔ nagblɔ na nɔviwò bena: Na mɔm, ne maɖe ati fefee la le wò ŋku me, eye kpɔ ɖa, atikpo le wò ŋutɔ wò ŋku dzi mahã? Alakpatɔ, ɖe atikpo la le wò ŋutɔ wò ŋku dzi gbã, hafi nàkpɔ nyuie, alesi nawɔ aɖe ati fefee la le nɔviwò ƒe ŋku me.”—Mateo 7:1-5.\n18 Mele be míate kpɔ be míaɖe “ati fefe” le mía nɔvi ƒe ŋku dzi esime kpɔɖeŋu ƒe “atikpo” aɖe le kplamatse dom ŋutete si le mía ŋutɔwo si be míadrɔ̃ ʋɔnu dzɔdzɔe la o. Le nyateƒe me la, ne míese alesi gbegbe Mawu nye nublanuikpɔlae me la, madzro mí be míadrɔ̃ ʋɔnu míaƒe gbɔgbɔ me nɔviŋutsuwo kple nɔvinyɔnuwo o. Aleke míate ŋu ase nu gɔme na wo abe alesi míaƒe Dziƒofofoa wɔnɛ ene? Mewɔ nuku o be Yesu xlɔ̃ nu mí be ‘míadzudzɔ ʋɔnudɔdrɔ̃ ne woagadrɔ̃ ʋɔnu mí o’! Ele be mía ŋutɔwo ƒe blibomademade dadakpɔ anukwareɖiɖitɔe naxe mɔ na mí be míagadrɔ̃ ʋɔnu siwo Mawu abu be mele dzɔdzɔe o.\nWo Gbɔdzɔ Gake Wodze na Bubu\n19. Aleke wòle be míabu haxɔsetɔwoe?\n19 Ne míeɖoe kplikpaa be míasubɔ Mawu aduadu kple haxɔsetɔwo la, menye ʋɔnudɔdrɔ̃ wo koe míaƒo asa na o. Míatre wo bubu. (Romatɔwo 12:10) Le nyateƒe me la, míadi nusiwo aɖe vi na wo, menye mía ŋutɔwo tɔ o, eye míatsɔ dzidzɔ awɔ dɔ suesuewo ɖe wo nu. (Yohanes 13:12-17; Korintotɔwo I, 10:24) Aleke míate ŋu alé nɔnɔme nyui sia me ɖe asii? To ŋkuɖoɖo edzi ɣesiaɣi be xɔsetɔ ɖesiaɖe xɔ asi le Yehowa ŋkume eye be míehiã mía nɔewo, abe alesi ko ŋutinuawo dometɔ ɖesiaɖe ku ɖe bubuawo ŋui ene me.—Korintotɔwo I, 12:14-27.\n20, 21. Gɔmesese kae le Timoteo II, 2:20, 21 me nyawo ŋu na mí?\n20 Enye nyateƒe be Kristotɔwo nye anyigoe beli siwo wode subɔsubɔdɔ xɔasia asi na. (Korintotɔwo II, 4:7) Nenye be míawɔ dɔ kɔkɔe sia wòanye kafukafu na Yehowa la, ele be tenɔnɔ si ŋu bubu le nanɔ mía si le eyama kple Via ŋkume. Ne míele dzadzɛ le ŋutilã kple gbɔgbɔ me koe bubu akpɔtɔ anɔ mía ŋu Mawu nazã. Paulo ŋlɔ le esia ŋu be: “Le aƒe gã me la menye sikanuwo kple klosalonuwo ɖeɖekoe nɔnɛ o, ke boŋ atinuwo kple anyinuwo hã nɔnɛ, ɖewo li bubu le wo ŋu, ɖewo li bubu mele wo ŋu o. Eyata ne ame aɖe klɔ eɖokui keŋ tso nu mawo me la, anye goe, si ŋu bubu le, si ŋuti kɔ, si nyo na aƒeatɔ ƒe ŋudɔwɔwɔ, si wodzra ɖo ɖi hena dɔ nyui sia dɔ nyui wɔwɔ.”—Timoteo II, 2:20, 21.\n21 Amesiwo menɔa agbe ɖe Mawu ƒe didiwo nu o la enye ‘goe siwo ŋu bubu mele o.’ Gake ne míenɔ agbe abe mawusubɔlawo ene la, ‘míanye goe, siwo ŋu bubu le, siwo ŋuti kɔ, alo ɖe vovo hena Yehowa ƒe subɔsubɔdɔ wɔwɔ, kple esiwo wodzra ɖo ɖi hena dɔ nyui sia dɔ nyui wɔwɔ.’ Eyata anyo be míabia mía ɖokui be: ‘“Goe, si ŋu bubu le” ye menyea? Ðe mekpɔa ŋusẽ nyui ɖe haxɔsetɔwo dzia? Ðe menye hamea me tɔ si wɔa dɔ aduadu kple haxɔsetɔwoa?’\n22. Nukae woate ŋu atsɔ Kristo-hamea asɔ kplii?\n22 Kristo-hamea le abe ƒome ƒe ɖoɖoa ene. Lɔlɔ̃, kpekpeɖeŋu, kple dzidzɔ ƒe nɔnɔme nɔa ƒome aɖe me ne emetɔwo katã subɔa Yehowa. Ame vovovo siwo si amenyenye vovovowo le ate ŋu anɔ ƒome ɖeka me, gake ɖoƒe si ŋu bubu le le wo dometɔ ɖesiaɖe si. Alea tututue nɔnɔmea le le hamea me. Togbɔ be mí katã míele vovovo—eye míede blibo o—hã la, Mawu he mí ɖe eɖokui ŋu to Kristo dzi. (Yohanes 6:44; 14:6) Yehowa kple Yesu lɔ̃ mí, eye abe ƒome wɔɖeka ene la, ele kokoko be míaɖe lɔlɔ̃ afia mía nɔewo.—Yohanes I, 4:7-11.\n23. Nuka dzie wòle be míaɖo ŋkui ahaɖo kplikpaa be míawɔ?\n23 Kristo-hamea si le abe ƒome ene la hã nye afisi wòsɔ be míakpɔ mɔ be míakpɔ nuteƒewɔwɔ le. Apostolo Paulo ŋlɔ bena: “Mele didim bena, ŋutsu nado gbe ɖa le afisiafi, eye woado asi kɔkɔewo ɖe dzi, dɔmedzoe kple ɖikeke aɖeke manɔmee.” (Timoteo I, 2:8) Eyata Paulo yɔ nuteƒewɔwɔ tɔ ɖe dutoƒo gbedodoɖa “le afisiafi” si Kristotɔwo kpe ta ɖekae le ŋu. Ŋutsu nuteƒewɔlawo koe wòle be woanɔ hamea teƒe ado gbe ɖa le dutoƒo. Le nyateƒe me la, Mawu kpɔa mɔ be mí katã míawɔ nuteƒe na ye kple na mía nɔewo. (Nyagblɔla 12:13, 14) Eyata mina míaɖoe kplikpaa be míawɔ dɔ aduadu ɖekae, abe ŋutinuwo ene. Mina míasubɔ ɖekae abe Yehowa ƒe tadeagulawo ƒe ƒomea ƒe akpa aɖe ene. Ƒo wo katã ta la, mina míaɖo ŋku edzi be míehiã mía nɔewo eye Mawu akpɔ ŋudzedze ɖe mía ŋu ahayra mí ne míeyi edzi tsɔ nusɔsɔ subɔ Yehowae.\n• Nukae kpena ɖe Yehowa ƒe amewo ŋu be wotsɔa nusɔsɔ subɔnɛ?\n• Nukatae Kristotɔwo ƒoa asa na ameŋkumekpɔkpɔ?\n• Nukae nàgblɔ be egblẽ le liʋiliʋilili ŋu?\n• Nukatae wòle be míade bubu haxɔsetɔwo ŋu tsɔ wu be míanɔ ʋɔnu drɔ̃m wo?\nPetro de dzesii be “Mawu mekpɔa ame ŋku me o”\nEnya nusitae Mawu bɔbɔ Miryam ɖe anyia?\nKristotɔ nuteƒewɔlawo tsɔa nusɔsɔ subɔa Yehowa kple dzidzɔ\nƉoe Ɖe Amewo Ɖoe Ɖe Amewo Miyi Edzi Miatsɔ Nusɔsɔ Asubɔe\nw02 11/15 axa 14-19


Biblia Me Nyateƒea Fiafia Le Mɔ Bɔbɔe Nu | Nusɔsrɔ̃\n‘Nenemae Dzea Ŋuwò’\nÀyi Edzi ‘Anɔ Ŋudzɔa’?\nSrɔ̃ Nu Tso Talentowo Ŋuti Lododoa Me\nKpe Asi Ðe Kristo Nɔviwo Ŋu Nuteƒewɔwɔtɔe\nÐe Srɔ̃ “Le Aƒetɔ La Me Ko”—Ðe Wògahiã Egbea?\nGbetakpɔxɔ—Tata Si Míesrɔ̃na | March 2015\nGBE BUBU Afrikaans Cambodian Dangme Eŋlisi Eʋegbe Franse Ga Garifuna Greenlandic Hmong (Ɣi) Italian Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Tlapanec Totonac Tsonga Twi Umbundu Venda Xhosa Zulu\n‘Èɣla nu siawo ɖe nunyalawo kple tagbɔɖaɖɛtɔwo keŋkeŋ, eye nèɖe wo fia ɖeviwo.’—LUKA 10:21.\nKpɔɖeŋu kawoe ɖee fia be edzea Yehowa ŋu be yeafia nu mí le mɔ bɔbɔe si me kɔ wu la nu?\nAlekee ale si míeɖea Biblia me nuŋlɔɖiwo me la trɔe esi ɣeyiɣiawo va le yiyim?\nMɔ ka nue ale si míese Yesu ƒe lododowo gɔmee la me gakɔ ɖe edzi le?\n1. Nu ka tae Yesu ‘tso aseye le gbɔgbɔ kɔkɔe la me’? (Kpɔ nɔnɔmetata si le nyati sia ƒe gɔmedzedze.)\nKPƆ ale si wòanɔ ɖa le susu me ne ɖe nèle eteƒe esime Yesu ‘tso aseye ale gbegbe le gbɔgbɔ kɔkɔe la me.’ Ðewohĩ Yesu nɔ alɔgbɔnu kom eye ne èkpɔ eƒe mo la, dzidzɔ ɖeɖe sɔŋ. Gake nu kae na wòle dzidzɔ kpɔm? Edɔ eƒe nusrɔ̃la 70 woyi ɖaɖe gbeƒã Mawu Fiaɖuƒe ŋuti nya nyuia hetrɔ gbɔ teti koe nye ema. Esi futɔ sesẽ geɖewo tsi tre ɖe nya nyuia ŋu ta la, edi vevie be yeanya ale si yeƒe nusrɔ̃lawo wɔ dɔae. Futɔ siawo dometɔ aɖewoe nye agbalẽfialawo kple Farisitɔwo, siwo nye agbalẽnyala siwo ƒe tagbɔ ɖa. Wodi be amewo nabu Yesu be enye kapita dzro aɖe ko, eye woabu eƒe nusrɔ̃lawo be wonye “ame manyagbalẽwo kple ame tsɛwo.” (Dɔwɔwɔwo 4:13; Marko 6:3) Ke hã esi nusrɔ̃lawo trɔ gbɔ tso gbeƒãɖeƒea la, dzidzɔ yɔ wo fũu! Woɖe gbeƒã togbɔ be amewo kple gbɔgbɔ vɔ̃wo siaa tsi tre ɖe wo ŋu hã! Nu bubu kawo hã tae woyi edzi nɔ dzidzɔ kpɔm eye dzi nɔ wo ƒo?—Xlẽ Luka 10:1, 17-21.\nMawu ƒe habɔbɔa le gbe tem ɖe ale si wòle vevie be míafia nu le mɔ bɔbɔe si me kɔ nyuie wu nu la dzi\n2. (a) Mɔ kawo nue Yesu ƒe nusrɔ̃lawo le abe ɖeviwo ene le? (b) Nu kae kpe ɖe Yesu ƒe nusrɔ̃lawo ŋu wose Biblia me nyateƒe gogloawo gɔme?\n2 Yesu gblɔ na Yehowa be: ‘Fofo, dziƒo kple anyigba ƒe Aƒetɔ, mekafu wò le dutoƒo, elabena èɣla nu siawo ɖe nunyalawo kple tagbɔɖaɖɛtɔwo, eye nèɖe wo fia ɖeviwo. Ɛ̃, Fofo, elabena nenemae dze ŋuwò.’ (Mateo 11:25, 26) Nu ka tae Yesu yɔ eƒe nusrɔ̃lawo be ɖeviwo? To vovo na agbalẽfialawo kple Farisitɔ siwo de suku yi ŋgɔ eye wobua wo ɖokui nunyalawoe la, Yesu ƒe nusrɔ̃lawo ya lɔ̃na faa wofiaa nu wo abe ɖeviwo ene. Wobɔbɔa wo ɖokui eye womedoa wo ɖokui ɖe dzi glodzoo o. (Mateo 18:1-4) Esia ta Yehowa zã eƒe gbɔgbɔ kɔkɔea tsɔ kpe ɖe wo ŋu wose Biblia me nyateƒe gogloawo gɔme. Gake le Yuda subɔsubɔhakplɔla dadalawo gome la, Satana kpakple woawo ŋutɔ ƒe ɖokuidodoɖedzi gbã ŋku na wo.\n3. Nu ka mee míadzro le nyati sia me?\n3 Mewɔ nuku o be Yesu kpɔ dzidzɔ nenema gbegbe! Dzi dzɔe ŋutɔ be Yehowa ɖe Biblia me nyateƒe gogloawo fia ɖokuibɔbɔlawo, afi ka kee woƒe agbalẽnyanya se ɖo o. Nufiafiamɔnu sia dzea Mawu ŋu, eye Mawu metrɔ o. Aleke wòɖee fia be nufiafiamɔnu sia gadzea ye ŋu kokoko? Le nyati sia me la, míadzro ale si Yehowa fiaa Biblia me nyateƒe gogloawo ɖokuibɔbɔlawo egbea la me.\nWOÐE NYATEƑEA ME NA AMEWO KATÃ\n4. Nu ka tae míagblɔ be Gbetakpɔxɔ ƒe tata si gɔme sese le bɔbɔe wu la nye nunana nyui aɖe?\n4 Le ƒe ʋɛ siwo va yi me la, Mawu ƒe habɔbɔa le gbe tem ɖe ale si wòle vevie be míafia nu le mɔ bɔbɔe si me kɔ nyuie wu nu la dzi. Na míadzro esia ƒe kpɔɖeŋu etɔ̃ me kpɔ. Gbãtɔe nye Gbetakpɔxɔ ƒe tata si gɔme sese le bɔbɔe wu. * (Kpɔ etenuŋɔŋlɔa.) Enye nunana si kpe ɖe ame geɖe, siwo dome ame siwo nuxexlẽ ɖea fu na alo womese gbea nyuie o le, ŋu. Ƒomewo kpɔe be tata si gɔme sese le bɔbɔe wu la na yewo viwo te ŋu le Gbetakpɔxɔ gɔme sem nyuie wu. Ame geɖewo ŋlɔ akpedalɛta ɖo ɖe mí. Nɔvinyɔnu aɖe gblɔ be tsã la, yevɔ̃na na nyaŋuɖoɖo le Gbetakpɔxɔ Nusɔsrɔ̃ me. Gake megale nenema o! Esi wòdze tata si gɔme sese le bɔbɔe sɔsrɔ̃ gɔme la, egblɔ be: “Fifia meɖoa nya ŋu wu zi ɖeka eye vɔvɔ̃a do le menye! Meda akpe na Yehowa kple miawo hã.”\n5. Viɖe siwo le Xexe Yeye Gɔmeɖeɖe Biblia si me wogbugbɔ to ŋu la dometɔ aɖewo ɖe?\n5 Eveliae nye Eŋlisigbe me Xexe Yeye Gɔmeɖeɖe Biblia si me wogbugbɔ to, si woɖe ɖe go le ƒe sia ƒe takpekpe si wowɔ le October 5, 2013 dzi la me. * (Kpɔ etenuŋɔŋlɔa.) Fifia wozã nya ʋɛ aɖewo ko le mawunyakpukpui aɖewo me, ke hã gɔmesesea metrɔ o, eye wòle bɔbɔe wu. Le kpɔɖeŋu me, Hiob 10:1 me nyawo dzi ɖe kpɔtɔ tso nya 27 va ɖo 19, eye Lododowo 8:6 ɖiɖi tso nya 20 va ɖo 13. Ŋɔŋlɔ eve mawo me va kɔ wu le tata yeyea me. Nɔviŋutsu amesiamina aɖe si le Yehowa subɔm nuteƒewɔwɔtɔe ƒe geɖee nye esia la gblɔ be, “Ðeko mexlẽ Hiob ƒe agbalẽa le Biblia yeyea me vɔ koe nye esia, eye ewɔ nam be esiae nye zi gbãtɔ si mese egɔme ŋutɔŋutɔ!” Ame geɖe gblɔ nya mawo tɔgbi.\n6. Aleke nèse le ɖokuiwò me le gɔmesese yeye si su mía si ku ɖe Mateo 24:45-47 ŋu la ŋuti?\n6 Etɔ̃liae nye ŋɔŋlɔ aɖewo ƒe gɔmesese yeye si su mía si nyitsɔ laa. Le kpɔɖeŋu me, ‘kluvi nuteƒewɔla kple aɖaŋudzela’ ŋuti gɔmesese si me kɔ nyuie wu dze le July 15, 2013, ƒe Gbetakpɔxɔ me. (Mateo 24:45-47) Nyatia ɖe eme be kluvi nuteƒewɔla lae nye Dɔdzikpɔha la. ‘Aƒemesubɔviawoe’ nye amesiaminawo kpakple ‘alẽ bubu’ siwo katã nyim kluvi nuteƒewɔla la le. (Yohanes 10:16) Edzɔa dzi na mí be míele nyateƒenya siawo srɔ̃m hele efiam amewo. Mɔ bubu kawo nue Yehowa ɖee fia le be edzea ye ŋu be yeafia nu yeƒe amewo le mɔ bɔbɔe si me kɔ wu la nu?\nBIBLIA ME NUŊLƆÐIWO ƑE GƆMEÐEÐE SI LE BƆBƆE\n7, 8. Biblia me nuŋlɔɖi siwo tsi tre ɖi na nane si lolo wu si le ŋgɔ la ƒe kpɔɖeŋu aɖewo ɖe?\n7 Ne ƒe gbogbo aɖewoe nye esia nèle Yehowa subɔm la, ɖewohĩ ède dzesii be vovototo le ale si míeɖea Biblia me nuŋlɔɖi aɖewo me tsã kple fifia la dome. Tsã la, míegblɔna zi geɖe be nuŋlɔɖi aɖewo le asi fiam nane si lolo wu si le ŋgɔ gbɔna. Míeyɔa nuŋlɔɖia be “kpɔɖeŋua.” Eye míeyɔa nu si kpɔɖeŋua tsi tre ɖi na la be “nua ŋutɔŋutɔ.” Susu aɖewo li siwo tae míeɖea Biblia me nuŋlɔɖiwo me alea ɖoa? Ɛ̃. Le kpɔɖeŋu me, Yesu ƒo nu tso “nyagblɔɖila Yona ƒe dzesi” ŋu. (Xlẽ Mateo 12:39, 40.) Yesu ɖe eme be ɣeyiɣi si Yona nɔ tɔmelã gã la ƒe dɔ me la tsi tre ɖi na ɣeyiɣi si ye Yesu yeanɔ yɔdo me.\nNe míesrɔ̃ nu tso Biblia me nuŋlɔɖiwo kple nu siwo wotsi tre ɖi na ŋu la, edoa ŋusẽ míaƒe xɔse\n8 Biblia me nuŋlɔɖi bubuwo li siwo tsi tre ɖi na nane si lolo wu si le ŋgɔ gbɔna. Apostolo Paulo he susu yi wo dometɔ geɖe dzi. Le kpɔɖeŋu me, ƒomedodo si nɔ Abraham kple Hagar dome tsi tre ɖi na ƒomedodo si nɔ Yehowa kple Israel-dukɔa dome, eye esi nɔ Abraham kple Sara dome la le tsitre ɖi na ƒomedodo si le Yehowa kple Mawu ƒe habɔbɔa ƒe akpa si le dziƒo dome. (Galatiatɔwo 4:22-26) Nenema kee avɔgbadɔa, gbedoxɔa, Avuléŋkekea, nunɔlagã la kple nu bubu aɖewo siwo ŋu woƒo nu tsoe le Sea me la nye “nu nyui siwo ava la ƒe vɔvɔli.” (Hebritɔwo 9:23-25; 10:1) Ne míesrɔ̃ nu tso Biblia me nuŋlɔɖi siawo kple nu siwo wotsi tre ɖi na ŋu la, edoa ŋusẽ míaƒe xɔse. Gake ɖe esia fia be ame, nudzɔdzɔ kple nu sia nu si ŋu Biblia ƒo nu tsoe la tsi tre ɖi na ame alo nu bubu aɖea?\n9. Tsã la, aleke míeɖe Biblia me nuŋlɔɖi si ku ɖe Nabot ŋu me?\n9 Tsã la, míeɖea eme le míaƒe agbalẽwo me zi geɖe be ame, nudzɔdzɔ alo nu sia nu si le nuŋlɔɖi aɖewo me la tsi tre ɖi na ame alo nu bubu aɖe. Le kpɔɖeŋu me, fianyɔnu vɔ̃ɖi Izebel na wowu Nabot ale be srɔ̃a Axab naxɔ Nabot ƒe waingble. (1 Fiawo 21:1-16) Le ƒe 1932 me la, Eŋlisigbe me Gbetakpɔxɔ ɖe eme be Axab kple Izebel tsi tre ɖi na Satana kple eƒe habɔbɔ, Nabot tsi tre ɖi na Yesu, eye be Nabot ƒe ku le tsitre ɖi na Yesu ƒe ku. Gake le ƒe 1961 me la, Eŋlisigbe me gbalẽ si ƒe tanyae nye “Wò Ŋkɔ Ŋuti Nakɔ” gblɔ be Nabot tsi tre ɖi na amesiaminawo, eye be Izebel le tsitre ɖi na Kristodukɔa. Egblɔ hã be ale si Izebel ti Nabot yome la le tsitre ɖi na ale si woti amesiaminawo yome le ŋkeke mamlɛawo me. Numeɖeɖe siawo do ŋusẽ Mawu ƒe amewo ƒe xɔse hena ƒe geɖe. Ekema nu ka tae míegale nya siawo me ɖem bubui fifia?\n10. (a) Aleke kluvi nuteƒewɔla la dze aɖaŋu ɖe edzi ne ele Biblia me nuŋlɔɖi aɖewo me ɖem? (b) Nu ka dzie míaƒe agbalẽwo hea susu yina zi geɖe egbea?\n10 Esi ƒeawo va le yiyim la, Yehowa kpe ɖe ‘kluvi nuteƒewɔla kple aɖaŋudzela’ la ŋu be wòdze aɖaŋu ɖe edzi, alo ɖɔ ŋu ɖo geɖe wu. Le mɔ ka nu? Fifia la, ne kluvi nuteƒewɔlaa kpɔ Ŋɔŋlɔawo me kpeɖodzi si me kɔ ƒãa ko hafi wògblɔna be Biblia me nuŋlɔɖi aɖe tsi tre ɖi na nane si lolo wu. Esesẽna na nɔviwo be woase ale si míeɖe nuŋlɔɖi aɖewo ƒe kpɔɖeŋuwo kple nuawo ŋutɔŋutɔ me va yi la gɔme, aɖo ŋku wo dzi ahawɔ wɔ wo ŋuti dɔ. Gawu la, ne míehe susu yi Biblia me nuŋlɔɖiwo me vava gãtɔwo dzi fũu akpa la, nufiame vevi siwo le eme siwo dzi wòle be míawɔ ɖo la buna ɖe mí. Eya ta egbea, nufiame vevi siwo le Biblia me nuŋlɔɖiwo me, siwo ado ŋusẽ míaƒe xɔse, ana míado dzi, anɔ mawusosroɖagbe ahatu nɔnɔme nyui bubuwo ɖo koŋ dzie míaƒe agbalẽwo hea susu yina zi geɖe. *—Kpɔ etenuŋɔŋlɔa.\nMíate ŋu asrɔ̃ nu vevi aɖe tso kpɔɖeŋu si Nabot ɖo ɖi la me (Kpɔ memama 11)\n11. (a) Aleke míese Nabot ŋuti nuŋlɔɖia gɔme fifia, eye aleke kpɔɖeŋu si wòɖo ɖi la aɖe vi na mí? (b) Nu ka tae fifia la, ƒãa hafi míaƒe agbalẽwo ƒoa nu tso kpɔɖeŋuwo kple nu siwo wotsi tre ɖi na ŋu? (Kpɔ “Nyabiabia Siwo Tso Exlẽlawo Gbɔ” le Gbetakpɔxɔ sia me.)\n11 Fifia ale si míese Nabot ŋuti nuŋlɔɖia gɔme la me gakɔ ɖe edzi hele bɔbɔe wu. Nabot meku le esi wòtsi tre ɖi na Yesu alo amesiaminawo ta o. Ke boŋ esi wòɖoe kplikpaa be yeawɔ nuteƒe na Mawu tae. Eyi edzi wɔ Yehowa ƒe Se dzi togbɔ be dziɖula sesẽ aɖe ti eyome hã. (4 Mose 36:7; 1 Fiawo 21:3) Ðe esia menye kpɔɖeŋu nyui aɖe na Mawu subɔla siwo yome tim wole alea egbea oa? (Xlẽ 2 Timoteo 3:12.) Kristotɔwo katã ate ŋu ase nufiame ma gɔme bɔbɔe, aɖo ŋku edzi ahawɔ ɖe edzi be wòado ŋusẽ woƒe xɔse.\n12. (a) Nya ta kae mele be míaƒo tso Biblia me nuŋlɔɖiwo ŋu o? (b) Nu kae kpena ɖe mía ŋu míesea Biblia me nu goglowo ke hã gɔme? (Kpɔ etenuŋɔŋlɔa.)\n12 Ekema ɖe wòle be míaƒo nya ta be nufiamewo koe le Biblia me nuŋlɔɖiwo me, eye gɔmesese bubu aɖeke megale wo ŋu oa? Kura o! Le esi míaƒe agbalẽwo nanɔ nu si ƒe kpɔɖeŋu Biblia me nuŋlɔɖiwo nye me ɖem teƒe la, fifia wotea gbe ɖe ale si nuŋlɔɖiawo de nu wo nɔewo mee dzi boŋ. Le kpɔɖeŋu me, ale si Nabot wɔ nuteƒe le yometiti me va se ɖe ku me la ɖoa ŋku Kristo kple amesiaminawo ƒe nuteƒewɔwɔ dzi na mí. Azɔ hã, egaɖoa ŋku ale si ‘alẽ bubuawo’ dometɔ geɖe le nuteƒe wɔm dzi na mí. Ale si Yehowa le nu fiam mí le mɔ bɔbɔe nu la dze ƒãa. *—Kpɔ etenuŋɔŋlɔa.\nYESU ƑE KPƆÐEŊUAWO ƑE GƆMEÐEÐE SI LE BƆBƆE\n13. Ƒo nu tso Yesu ƒe kpɔɖeŋu aɖewo siwo gɔme míeva se nyuie fifia wu la ŋu.\n13 Yesu Kristo ye nye Nufiala gãtɔ si nɔ anyigba dzi kpɔ. Elɔ̃a lododowo alo kpɔɖeŋuwo zazã le eƒe nufiafiawo me. (Mateo 13:34) Kpɔɖeŋuwo ɖea vi elabena woɖea nya goglowo me le mɔ bɔbɔe nu, wonana míebua tame eye nyaawo wɔa dɔ ɖe mía dzi wu. Esi ƒeawo va le yiyim la, woɖe Yesu ƒe kpɔɖeŋuwo me le míaƒe agbalẽwo me le mɔ bɔbɔe si me kɔ wu nu. Le kpɔɖeŋu me, July 15, 2008 ƒe Gbetakpɔxɔ na míegase Yesu ƒe kpɔɖeŋu siwo ku ɖe amɔʋãnu la, atiku sue la kple ɖɔ la ŋu gɔme ɖe edzi. Fifia míekpɔe be kpɔɖeŋu siawo ku ɖe Mawu ƒe Fiaɖuƒea kple ale si wòle kpekpem ɖe ame geɖe ŋu be woagbe nu le xexe vɔ̃ɖi sia gbɔ ava zu Kristo ƒe nusrɔ̃lawo la ŋu.\nKpɔɖeŋuwo ɖea vi elabena woɖea nya goglowo me le mɔ bɔbɔe nu, wonana míebua tame eye nyaawo wɔa dɔ ɖe mía dzi wu\n14. (a) Aleke míeɖe lododo si ku ɖe Samariatɔ havilɔ̃laa ŋu me tsã? (b) Aleke míese Yesu ƒe lododoa gɔme fifia?\n14 Ke aleke míawɔ ase lododo, alo ŋutinya siwo me nyawo de to, siwo Yesu gblɔ la gɔme? Lododo siawo ƒe ɖewo tsi tre ɖi na nanewo alo wonye nyagblɔɖiwo hã. Ðewo hã nye nufiame nyuiwo na mí. Ke aleke míawɔ anya esiwo tsi tre ɖi na nane kple esiwo nye nufiamewo ko? Ŋuɖoɖoa me va le kɔkɔm ɖe edzi tso ɣeaɖeɣi ke. Le kpɔɖeŋu me, bu ale si míeɖea Yesu ƒe lododo si ku ɖe Samariatɔ havilɔ̃laa ŋu mee tsã ŋu kpɔ. (Luka 10:30-37) Le ƒe 1924 me la, Gbetakpɔxɔ ɖe eme be Samariatɔ la tsi tre ɖi na Yesu, eye mɔ si ɖi abu tso Yerusalem yi Yerixo la le tsitre ɖi na ale si amegbetɔwo ƒe nɔnɔme le gbegblẽm ɖe edzi tso esime wodze aglã le Eden. Azɔ hã adzodala siwo nɔ mɔa dzi la tsi tre ɖi na adzɔha kple asitsala ŋuklẽlawo, eye nunɔlaa kpakple Lewitɔa le tsitre ɖi na Kristodukɔa. Gake egbea míaƒe agbalẽwo zãa kpɔɖeŋu ma tsɔ dea dzi ƒo na mí Kristotɔwo katã míagakpɔ ame ŋkume o. Eye ele be míakpe ɖe ame siwo katã ɖo hiã me ŋu, vevietɔ míakpe ɖe wo ŋu woasrɔ̃ Mawu ŋuti nyateƒea. Ale si Yehowa na nyateƒea me le kɔkɔm ɖe edzi la dzɔa dzi na mí ŋutɔ.\n15. Nu ka mee míadzro le nyati si kplɔe ɖo me?\n15 Le nyati si kplɔe ɖo me la, míadzro Yesu ƒe lododo si ku ɖe ɖetugbui ewoawo ŋu me. (Mateo 25:1-13) Aleke Yesu di be ye yomedzela siwo anɔ anyi le ŋkeke mamlɛawo me la nase lododo wɔdɔɖeamedzi ma gɔme? Ðe ame sia ame, nu sia nu, alo lododoa me nudzɔdzɔ ɖe sia ɖe tsi tre ɖi na ame alo nane si lolo wu si le ŋgɔa? Alo nufiame nyui aɖewo siwo dzi wòdi be míawɔ ɖo le ŋkeke mamlɛ siawo me lae le eme na mía? Na míakpɔe ɖa.\n^ mm. 4 Wodze Gbetakpɔxɔ ƒe tata si gɔme sese le bɔbɔe wu tata gɔme ɖe Eŋlisigbe me tso July 2011 me. Tso ɣemaɣi la, wole etam ɖe gbe bubu ʋɛ aɖewo hã me.\n^ mm. 5 Woaɖe tata si me wogbugbɔ to la gɔme ɖe gbe bubuwo hã me.\n^ mm. 10 Le kpɔɖeŋu me, agbalẽ si nye Srɔ̃ Woƒe Xɔse dzro ame siwo ŋu Biblia ƒo nu tsoe la dometɔ 14 ƒe ŋutinya me. Agbalẽa he susu yi nusɔsrɔ̃ siwo le nuŋlɔɖiawo me na mí koŋ dzi, ke menye kpɔɖeŋuawo kple nu siwo wotsi tre ɖi na o.\n^ mm. 12 Nu siwo adze abe ɖe wo “gɔme sese sesẽ” ene hã le Mawu ƒe Nya la me; eye esia ƒe ɖewo dze le Paulo ƒe nuŋlɔɖiwo me. Ke hã gbɔgbɔ kɔkɔe lae ʋã Biblia ŋlɔlawo katã. Mawu ƒe gbɔgbɔ kɔkɔea kee le kpekpem ɖe Kristotɔ vavãwo ŋu be woase Biblia gɔme, ‘Mawu ƒe nu goglowo ke hã.’—2 Petro 3:16, 17; 1 Korintotɔwo 2:10.\nKpɔɖeŋua: Ame, nudzɔdzɔ, alo nane si tsi tre ɖi na ame alo nu bubu aɖe si lolo wu si le ŋgɔ gbɔna\nNua Ŋutɔŋutɔ: Ame, nudzɔdzɔ, alo nane si kpɔɖeŋua le tsitre ɖi na.\n(Kpɔ “Nyabiabia Siwo Tso Exlẽlawo Gbɔ” si le Gbetakpɔxɔ sia me)\nGBETAKPƆXƆ—TATA SI MÍESRƆ̃NA March 2015


COVER SUBJECT Ðe Mia Kple Mawu Dome Le Kplikplikplia?\nCOVER SUBJECT Ènya Mawu Ƒe Ŋkɔa, Èzãnaea?\nCOVER SUBJECT Èɖoa Dze Kple Mawua?\nCOVER SUBJECT Èwɔa Nu Si Mawu Dia?\nCOVER SUBJECT Agbenɔnɔmɔ Bubu Aɖeke Megali Si Nyo Wu Esia O\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Macedonian Malagasy Maltese Maya Myanmar Nepali Ngabere Norwegian Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Zulu\nTimgad—Blemadu Aɖe Si Ŋu Woke Ðo La Ŋuti Nya Ɣaɣlawo\nSCOTLANDTƆ James Bruce mexɔ nu si kpɔm wòle la dzi se o. Duyeyedila dzinɔameƒotɔ sia ke ɖe Romatɔwo ƒe dziɖuɖuŋkuɖodzikpe si ɖi ɖe to me, gake eƒe akpa aɖe nɔ dzedzem la ŋu le Algeria-gbedadaƒo. Esi ŋutsu sia ke ɖe ŋkuɖodzikpe sia ŋu le ƒe 1765 me la, menya kura be blemadu Thamugadi, si nye du gãtɔ kekeake si Romatɔwo tso kpɔ le Dziehe Afrika la ƒe glikpowo dzie ma yele tsitre ɖo o. Woyɔa du sia fifia be Timgad.\nLe ƒe 1881 si nye ƒe alafa ɖeka kple edzivɔ megbe la, Franseawo ƒe blemadudowo kulawo dze Timgad ƒe glikpo siwo tsi anyi la kuku gɔme. Woƒo nya ta be togbɔ be afi sia nye gbedadaƒo, eye agbenɔnɔ le nuto sia me sesẽ hã la, ame siwo nɔ afi sia kpɔ la nɔ dzidzemegbe kple agbe kɔkɔ. Gake nu kae na Romatɔwo va tso du si me nuwo de ame dzi le alea gbegbe la ɖe nuto sia me? Eye nu kae míate ŋu asrɔ̃ tso blemadu sia kple emenɔlawo ŋu?\nDUNYAHEHE ƑE SUSUE LE MEGBE NƐ\nEsi Romatɔwo keke woƒe dziɖuƒewo ɖe enu va ɖo Dziehe Afrika le ƒe alafa gbãtɔwo me Do Ŋgɔ Na Yesu la, nutoa me tɔ aɖewo siwo ʋuna tso teƒe yi teƒe la tso ɖe wo ŋu ŋkubiãtɔe. Aleke Romatɔwo awɔ be ŋutifafa nanɔ wo kple ame siawo dome? Gbã la, Augustan Ƒe Aʋalɔgo Etɔ̃lia tso asrafonɔƒewo kple dzɔlawonɔƒe sesẽ geɖewo ɖe tonuto gã si woyɔna fifia be dziehe Algeria la me. Emegbe wova tso Timgad-dua, gake taɖodzinu bubu kurae le megbe na du sia tsotso.\nSusu si Romatɔwo de agbalẽ me ɖe du sia tsotso ŋue nye be wòanye asrafo siwo xɔ dzudzɔ le dɔme la nɔƒe, gake susu si nɔ megbe nɛ ŋutɔŋutɔe nye be woato edzi atsi nutoa me tɔwo ƒe tsitretsiɖeŋua nu. Woƒe tameɖoɖoa dze edzi. Eteƒe medidi kura o Timgad ƒe agbe kɔkɔ nɔnɔa va nɔ nutoa me tɔ siwo va nɔ woƒe adzɔnuwo dzram le dua me la dzrom. Esi wo dometɔ geɖewo di be woaɖe mɔ na yewo yewoanɔ Timgad-dua me ta la, wolɔ̃ be yewoage ɖe Romatɔwo ƒe asrafodɔ me ahanɔ eme ƒe 25 ale be woabu yewo Roma-dukɔmeviwoe, elabena Romatɔwo koe ate ŋu anɔ Timgad-dua me.\nEsi dumevinyenye ƒe gomenɔamesi sia mesu na wo o ta la, Afrikatɔ siawo dometɔ aɖewo va nɔ ɖoƒe gãwo le Timgad alo le Romatɔwo ƒe dziɖuƒe bubuawo me mlɔeba. Romatɔwo ƒe agbagbadzedze be nutoa me tɔwo nanɔ ŋutifafa me kpli yewo la kpɔ dzidzedze ale gbegbe be le ƒe 50 pɛ ko me la, Timgad-dua me nɔlawo ƒe akpa gãtɔ va nye Dziehe Afrikatɔwo.\nALE SI ROMATƆWO FI NUTOA ME TƆWO ƑE DZI\nAsixɔ siwo ŋu wotu agbadɔ legbe kple sue dzeaniwo ɖo\nAleke Romatɔwo wɔ fi nutoa me tɔwo ƒe dzi kaba nenema gbegbe? Gbã la, dziɖuɖumegã Cicero wɔ ɖoɖo be woama nuwo sɔsɔminasɔe le dua me nɔlawo katã dome. Woma anyigbawo sɔsɔe na Roma-srafo siwo xɔ dzudzɔ kple Afrikatɔ siwo le dua me. Wotso dua ɖe ɖoɖo nyuie nu, aƒewo ƒe lolome nye meta 20 le akpa sia akpa, eye woɖe mɔ to wo dome nyuie. Ðikeke mele eme o be ale si wotso dua ɖe ɖoɖo nu kple sɔsɔminasɔe ƒe ɖoɖoa dze dua me tɔwo ŋu ale gbegbe.\nDua me tɔwo tea ŋu ƒoa ƒu ɖe takpeƒewo le asigbewo be yewoase nyadzɔdzɔ yeyewo alo awɔ fefewo. Tonuto siwo me xɔa dzo siwo te ɖe wo ŋu me nɔlawo mesusui kpɔ gbeɖe be gbe ɖeka xɔŋugbadɔwo ava xɔ na yewo tso ŋdɔkutsu dzatsɛ si me o. Alo be yewoava ɖi ɖe eme ahale tsi le tsiƒuƒe gbogbo siwo wotu ɖe dua ƒe teƒeteƒewo ahanɔ tsia ƒe sisi ŋkɔ sem o. Womexɔa ga ɖe tsiƒuƒe siawo ta o. Wotea ŋu nɔa anyi ɖe tsidzidziwo to nɔa dze ɖom kple wo xɔlɔ̃wo. Nu siawo katã nɔ ko abe drɔ̃eƒe nya aɖe na wo ene.\nYɔdodzikpewo aɖe si woɖo atsyɔ̃ na kple Romatɔwo ƒe mawuɖekaetɔ̃ kple nutoa me tɔwo ƒe mawuwo ƒe nɔnɔmetatawo\nDogbadzifefewɔƒe hã nye mɔnu aɖe si dzi woto fi dukɔa ƒe dzi. Ame 3,500 kple edzivɔwoe ate ŋu anɔ teƒea zi ɖeka. Amehawo lɔna bibibi tso Timgad-dua kple du siwo ƒo xlãe me vaa fefewɔƒea. Fefewɔlawo wɔa fefe dzakaɖa siwo doa dzidzɔ na Romatɔwo; esiwo me wowɔa agbe gbegblẽ kple ŋutasẽ nuwɔnawo le.\nWoto Roma-subɔsubɔ hã dzi ble dukɔa nu. Wotsɔ kpe suesuewo alo atukpa siwo le amadede vovovowo me wɔ trɔ̃subɔlawo ƒe xotutu ŋuti nɔnɔmetatawo ɖe tsiƒuƒewo ƒe anyigba kple gliwo ŋu. Esi wònye be ame geɖewo yia tsiƒuƒeawo gbe sia gbe ta la, dua me nɔlawo va nɔ Roma-mawuwo dzi xɔm se eye wonɔ wo ɖokuiwo ƒom ɖe woƒe subɔsubɔwo me vivivi. Esi wodi be Romatɔwo kple Afrikatɔwo nawɔ nu ɖekae ta la, woƒe tameɖoɖoa dze edzi ale gbegbe be nutoa me tɔwo va ɖoa atsyɔ̃e na woƒe yɔdodzikpewo kple mawuɖekaetɔ̃ ƒe nɔnɔmetata siwo nyea nutoa me tɔwo kple Roma-mawuwo ƒe nɔnɔmetatawo.\nDU DZEANI LA NU YI KEŊKEŊ\nEsi Fiagã Trajan tso du sia le ƒe 100 Kristotɔwo Ŋɔli me la, Romatɔwo de dzi ƒo na Dziehe Afrikatɔwo be woade nukugblewo, woaɖa amititsetsemi eye woafia wain. Eteƒe medidi o, Dziehe Afrika va zu nukuƒleƒe eye afi siae Romatɔwo kpɔa nuɖuɖu le na woƒe fiaɖuƒe bliboa. Nu dze edzi na Timgad-dua me nɔlawo le Roma ƒe dziɖuɖua te abe woƒe dziɖuƒe bubuawo ke ene. Esi ɣeyiɣiawo va nɔ yiyim la, amewo nɔ agbɔ sɔm ɖe Timgad-dua me, ale du la va lolo gbɔ eƒe liƒo siwo ŋu woɖo gli sesẽwo ɖo la dzi.\nNu dze edzi na dua me nɔlawo kple anyigbatɔwo le esi wotsaa asi kple Romatɔwo ta, gake viɖe sue aɖe ko nutoa me gbledelawo ya kpɔna. Le ƒe alafa etɔ̃lia le Kristotɔwo Ŋɔli la, wova nɔ nu madzɔmadzɔ wɔm ɖe amewo ŋu eye woxɔa adzɔ gãwo le agbledela suesuewo si, esia wɔe be wodze aglã. Wo dometɔ siwo va zu Katolikotɔwo gɔ̃ hã va ge ɖe Donatustɔwo dome. Donatustɔwo nye ƒuƒoƒo aɖe si gblɔna be Kristotɔwoe yewonye, eye wotso ɖe nu fitifiti wɔwɔ si nɔ edzi yim le Katolikohaa me ŋu.—Kpɔ aɖaka si nye “ Donatustɔwo Menye Sɔlemeha ‘Vavã O.’”\nLe ƒe alafa aɖewo megbe la, mawusubɔsubɔ me dzrewo, dukɔmeviʋa kple ŋutasẽnuwɔlawo ƒe amedzidzedze wɔe be Roma megava kpɔ ŋusẽ ɖe Dziehe Afrikatɔwo dzi o. Le ƒe alafa adelia le Kristotɔwo Ŋɔli la, Arabtɔ siwo nɔ nutoa me la tɔ dzo Timgad ale du blibo la fiã eye enu yi keŋkeŋ hena ƒe 1,000 sɔŋ.\n“AGBEA KATÃ KOE NYE ESIA!”\nLatingbe me nuŋɔŋlɔ si wokpɔ le takpeƒe aɖe xlẽ be: “Adedada, tsilele, fefe, nukokoe—Agbea katã koe nye esia!”\nLatingbe me nuŋɔŋlɔ aɖe si ŋu blemadudowo kulawo ke ɖo le Timgad ƒe takpeƒe la ɖi kokoe na wo. Nuŋɔŋlɔa xlẽ be: “Adedada, tsilele, fefe, nukokoe—Agbea katã koe nye esia!” Franseawo ƒe blemaŋutinyaŋlɔla aɖe gblɔ be nya mawo “he susu yi agbenɔnɔ aɖe si me nu gãgãwo yome titi fũu medze le o dzi, gake ame aɖewo abui be nya ɣaɣla aɖe le nya mawo me godoo.”\nLe nyateƒe me la, alea Romatɔ nɔ agbeae hena ɣeyiɣi aɖe. Kristotɔ apostolo Paul si nɔ anyi le ƒe alafa gbãtɔ me ƒo nu tso ale si ame aɖewo nɔa agbeae ŋu ale, “Mina míaɖu nu, eye míano nu, elabena etsɔ míele kuku ge.” Togbɔ be mawusubɔlawoe Romatɔwo nye hã la, wonɔa agbe ɖe egbe ƒe dzidzɔkpɔkpɔ ko ŋu, eye womebua tame tso taɖodzinu si ta wowɔ amegbetɔ ɖo kple susu si ta míele agbe ɖo ŋu boo o. Paul xlɔ̃ nu hati Kristotɔwo be woakpɔ wo ɖokuiwo dzi le ame mawo ŋu esi wògblɔ be: “Migana woakplɔ mi atrae o. Hadede vɔ̃wo gblẽa nɔnɔme nyuiwo.”—1 Korintotɔwo 15:32, 33.\nTogbɔ be Timgad nɔlawo nɔ agbe ƒe 1,500 aɖewoe nye esi va yi hã la, amewo ƒe susu le agbenɔnɔ ŋu egbea metrɔ boo tso wo tɔ gbɔ o. Egbekpɔ-egbeneɖu ƒe agbe koe amewo ganɔna egbea. Le woƒe susu nu la, ale si Romatɔwo nɔa agbeae nye nyuitɔ eye womebua nu si ado tso eme la ŋu o. Gake Biblia ya gblɔe eme kɔ ƒãa eye wòsɔ nyuie be: “Xexe sia ƒe nɔnɔme le tɔtrɔm.” Eya ta exlɔ̃ nu mí be míaganɔ “eŋuti dɔ wɔm bliboe o.”—1 Korintotɔwo 7:31.\nTimgad ƒe glikpo nye kpeɖodzi na mí be dzidzɔkpɔkpɔ kple agbe vavãtɔ menɔ te ɖe wɔwɔ ɖe nuŋɔŋlɔ ma si ŋu woke ɖo le Timgad ƒe takpeƒea la me nyawo dzi o. Nuŋɔŋlɔ siawo bu ɖe Dziehe Afrika ƒe kewo me ƒe geɖewoe nye esia. Ke boŋ agbe vavãtɔ nɔ te ɖe toɖoɖo nya si Biblia gblɔ be, “Xexea nu va yina, nenema kee nye eƒe nudzodzro la hã, ke ame si wɔa Mawu ƒe lɔlɔ̃nu la nɔa anyi yi mavɔmavɔ me,”la dzi.—1 Yohanes 2:17.\nDonatustɔwo Menye Sɔlemeha ‘Vavã O’\nTimgad ƒe nyɔnyrɔxɔƒea ɖoa ŋku edzi be ame siwo gblɔna be Kristotɔwoe yewonye la nɔ dua me kpɔ\nAkpɔ sɔlemexɔ gã aɖe si ŋu wowɔ nyɔnyrɔxɔƒe ɖo ƒe glikpowo le Timgad ƒe ɣeɖotoƒe gome. Glikpo sia nye ŋkuɖodzinu na mí be le ƒe alafa enelia le Kristotɔwo Ŋɔli la, Donatustɔwo va sɔ gbɔ le Timgad-dua me. Donatustɔwo do tso Katolikohaa me eye wogblɔna be Kristotɔwoe yewonye.\nDonatustɔwo meda asi ɖe edzi be Roma-fiagã nanɔ nu dem sɔlemea ƒe nyawo me o. Wobua wo ɖokuiwo be yewonye ‘sɔmeha vavã,’ siwo ɖe wo ɖokuiwo ɖa tso xexea me. Gake ewɔ nublanui ŋutɔ be woƒe nuwɔnawo to vovo na nya sia. Donatustɔwo va ƒo wo ɖokuiwo ɖe hadomegbenɔnɔ kple dunyahehe me eye wode megbe na agbledela suesuewo wotso ɖe anyigbatɔwo kple Romatɔwo ƒe adzɔxɔlawo ŋu, eye nuwɔna sia wɔe be dziɖuɖua ka mo na wo vevie. Togbɔ be Donatustɔwo gblɔna be yewoɖe yewo ɖokuiwo ɖa tso xexea me hã la, woƒe nuwɔnawo meɖee fia be wonye ‘sɔlemeha vavã’ o.—Yohanes 15:19.\nKpɔ susu eve siwo tae nàte ŋu aka ɖe nya si Biblia gblɔ be míava kpɔ dzidzɔ le etsɔme la dzi.


Yohanes Le To Yim, Ke Yesu Le Dzidziɖedzi Kpɔm | Yesu Ƒe Agbemeŋutinya\nMATEO 4:12 MARKO 6:17-20 LUKA 3:19, 20 YOHANES 3:22–4:3\nYESU ƑE NUSRƆ̃LAWO NYRƆ AMEWO\nWODE YOHANES AMENYRƆÐETSIMELA GAXƆ ME\nEsi Yesu kple eƒe nusrɔ̃lawo ɖu Ŋutitotoŋkekenyuia le ƒe 30 K.Ŋ. ƒe adame vɔ megbe la, wodzo le Yerusalem. Gake wometrɔ yi woƒe aƒewo me tẽe le Galilea o. Ke boŋ woyi Yudea, afi si wonyrɔ ame geɖe le. Yohanes Amenyrɔɖetsimelaa nɔ dɔ ma tɔgbi wɔm abe ƒe ɖeka ene ye nye ema, eye eƒe nusrɔ̃lawo dometɔ aɖewo gale eŋu, ɖewohĩ le bali si me Yordan-tɔsisia to la me.\nYesu ŋutɔ menyrɔ ame aɖeke o, ke eƒe nusrɔ̃lawoe nyrɔ amewo le eƒe mɔfiafia te. Le ɣeyiɣi sia me le Yesu ƒe subɔsubɔdɔa me la, Yesu kple Yohanes siaa le nu fiam Yudatɔ siwo trɔ dzi me tso nu vɔ̃ siwo wowɔ me le esi woda le Mawu ƒe Se ƒe nubablaa dzi ta.—Dɔwɔwɔwo 19:4.\nGake Yohanes ƒe nusrɔ̃lawo te ŋuʋaʋã hegblɔ nɛ le Yesu ŋu be: ‘Yesu si wò kplii mienɔ Yordan godo la le amewo nyrɔm, eye amewo katã le egbɔ yim.’ (Yohanes 3:26) Gake Yohanes ya meʋã ŋu o. Yesu ƒe dzidzedzekpɔkpɔ dzɔ dzi nɛ eye wòdi be yeƒe nusrɔ̃lawo hã nakpɔ dzidzɔ. Yohanes ɖo ŋku edzi na wo be: “Miawo ŋutɔwoe nye nye ɖasefo be megblɔ be, ‘Menye nyee nye Kristo la o, ke boŋ be, ɖe wodɔm ɖe ame ma ŋgɔ.’” Ezã kpɔɖeŋu aɖe si gɔme wo katã woase tsɔ ɖe nya sia me ale: “Ame si si ŋugbetɔ le la, eyae nye ŋugbetɔsrɔ̃. Ke ŋugbetɔsrɔ̃ la xɔlɔ̃ si le tsitre ɖi le to ɖomee la kpɔa dzidzɔ gã ne ese ŋugbetɔsrɔ̃ la ƒe gbe. Eya ta nye dzidzɔ la zu blibo.”—Yohanes 3:28, 29.\nYohanes, si le abe ŋugbetɔsrɔ̃ la xɔlɔ̃ ene la kpɔ dzidzɔ ɣleti aɖewo do ŋgɔ esi wòɖe eƒe nusrɔ̃lawo fia Yesu. Wo dometɔ aɖewo dze Yesu yome, eye wotsɔ gbɔgbɔ kɔkɔe si ami na wo emegbe. Yohanes di be yeƒe nusrɔ̃la mamlɛawo hã nadze Yesu yome. Le nyateƒe me la, Yohanes ƒe dɔe nye be wòadzra mɔ dzi ɖo na Kristo ƒe subɔsubɔdɔa. Yohanes gblɔ be: “Eya anɔ dzidzim ɖe edzi, ke nyea manɔ to yim.”—Yohanes 3:30.\nEmegbe Yohanes bubu, si zu Yesu yomedzela ɣeaɖeɣi do ŋgɔ la, ŋlɔ nu ku ɖe afi si Yesu tso kple akpa vevi si wòawɔ le amegbetɔwo ƒe ɖeɖekpɔkpɔ me ŋu be: “Ame si tso dziƒo va la ƒo ame bubuwo katã ta. . . . Fofo la lɔ̃ Vi la, eye wòtsɔ nuwo katã de esi. Ame si xɔa Vi la dzi sena la, agbe mavɔ le esi; ame si meɖoa to Vi la o la, makpɔ agbe o, ke boŋ Mawu ƒe dɔmedzoe tsia edzi.” (Yohanes 3:31, 35, 36) Nyateƒenya vevi kae nye esi wòle be amewo nanya!\nEsi Yohanes Amenyrɔɖetsimela ƒo nu tso ale si eya ŋutɔ ƒe wɔƒe kple eƒe dɔ ayi toe ŋu vɔ megbe kpuie la, Fia Herodes na wolée. Herodes xɔ nɔvia Filipo srɔ̃ Herodia ɖe. Esi Yohanes ƒo nu tsi tre ɖe Herodes ƒe ahasisrɔ̃ɖeɖea ŋu le gaglãgbe ta la, Herodes na wodee gaxɔ me. Yesu se be wolé Yohanes, eya ta eya kple eƒe nusrɔ̃lawo ‘dzo le Yudea yi Galilea.’—Mateo 4:12; Marko 1:14.\nGɔmesese kae le Yohanes ƒe amewo nyɔnyrɔ ŋu, eye gɔmesese kae le amewo nyɔnyrɔ le Yesu ƒe mɔfiafia te do ŋgɔ na eƒe tsitretsitsia ŋu?\nAleke Yohanes ɖe eme na eƒe nusrɔ̃lawo be mele be woaʋã ŋu Yesu ƒe dɔwɔwɔwo o?\nNu ka tae wode Yohanes gaxɔ me?


Yosua 24 - Holy Bible [Ewe Bible 1913] - (Yos 24)\nTete Yosua na Israel-toawo katã va kpe ta ɖe Sixem, eye wòyɔ ame tsitsiwo kple tatɔwo, ʋɔnudrɔ̃lawo kple dzikpɔlawo, eye wova tsi tre ɖe Mawu ŋku me.\nEye Yosua gblɔ na dukɔ blibo la bena: Ale Yehowa, Israel ƒe Mawu la, gblɔ esi: Tsãtsãtsã la mia fofowo nɔ tɔsisi la ƒe go keme dzi, Tarax, Abraham kple Naxor fofo, eye wosubɔ mawu bubuwo.\nTete mekplɔ mia fofo Abraham tso tɔsisi la ƒe go keme dzi, eye mena wotsa le Kanaan-nyigba blibo la dzi — mena viawo dzi ɖe dzi — eye metsɔ Isak nɛ.\nMetsɔ Yakob kple Esau na Isak, eye metsɔ Seir-to na Esau, be wòanye etɔ, ke Yakob kple viawo ya ʋu yi Egipte.\nTete medo Mose kple Aron, eye metsɔ nusiwo mewo la, ɖe fu na Egiptetɔwo; emegbe me, kplɔ mi dzoe.\nEye esi mekplɔ mia fofowo tso Egipte, eye mieva ƒua nu la, Egiptetɔwo tsɔ tasiaɖamwo kple sɔwo ti mia fofowo yome va Avaƒu la nu.\nEye wodo ɣli yɔ Yehowa, tete wòde viviti mia kple Egiptetɔwo dome, eye wòna ƒu la ŋe gbagba ɖe wo dzi. Miekpɔ nusiwo mewo Egiptetɔwo la kple ŋku, eye mietsi gbedzi eteƒe didi.\nEmegbe mekplɔ mi va Amoritɔwo, siwo no Yordan ƒe go keme dzi la, ƒe anyigba dzi, eye wowɔ aʋa kpli mi; ke metsɔ wo de asi na mi, miexɔ woƒe anyigba, eye metsrɔ̃ wo le mia ŋgɔ.\nTete Moab-fia Balak, Zipor vi, ho va wo aʋa kple Israel, eye wòdo woyi ɖayɔ Bileam, Beor vi vɛ, be wòaƒo fi ade mi;\nke megbe toɖoɖo Bileam, eye wotso mi yra boŋ, eye meɖe mi tso esi me.\nEyome mietso Yordan va Yerixo; tete Yerixotɔwo, Amoritɔwo, Perizitɔwo, Kanaanitɔwo, Xititɔwo, Girgasitɔwo, Xiwitɔwo kple Yebusitɔwo va wo aʋa kpli mi, eye metso wo ɖe asi na mi.\nMedɔ teamekplɔɖoewo ɖe mia ŋgɔ, eye wonyã Amoritɔwo ƒe fia eveawo le mia ŋgɔ; menye wò yi kple wò dae wɔe o.\nMetso anyigba, si ŋu miedze agbagba le o la, na mi kple ɖu, siwo mietso o la, be mianɔ wo me, eye metsɔ weinbɔ kple amitibɔ, siwo mietso o la, na mi, be miaɖu wo me nuwo.\nEyata mivɔ̃ Yehowa, eye misubɔe blibo le nyateƒe me, miɖe mawu, siwo mia fofowo subɔ le tɔsisi la godo kple Egipte la ɖa, eye misubɔ Yehowa!\nKe ne Yehowa subɔsubɔ medze mia ŋu o la, ekema mitia, amesi subɔ ge míala, egbea: eɖanye mawu, siwo mia fofowo subɔ le tɔsisi la godo, alo Amoritɔ, siwo ƒe anyigba dzi miele la, ƒe mawuwo o. Ke mía kple nye aƒe ya miasubɔ Yehowa!\nTete dukɔ la ɖo ŋu gblɔ bena: Nede megbe xaa tso mía gbɔ be, miagblẽ Yehowa ɖi asubɔ mawu bubuwo!\nKe boŋ Yehowa enye mía Mawu, eyae kplɔ mía kple mia fofowo tso Egipte-nyigba dzi le kluvinyenyeƒe me, eye wòwɔ dzesi gã siawo le mía ŋku me, eye wòkpɔ mia ta le mɔ blibo, si miezɔ heto dukɔ geɖewo dome la dzi.\nYehowa nyã dukɔwo katã kple Amoritɔ, siwo nɔ anyigba dzi la, ɖa le mía ŋgɔ. Miawo hã miasubɔ Yehowa, elabena eyae nye mía Mawu!\nYosua ɖo ŋu na dukɔ la bena: Miate ŋu asubɔ Yehowa o, elabena Mawu kɔkɔe kple Mawu hã ŋu wònye, matsɔ miaƒe vodadawo kple nuvɔ̃wo ake mi o.\nNe miegblẽ Yehowa ɖi, eye miesubɔ mawu bubuwo la, ekema ahe vɔ̃ ava mia dzi, eye woatsrɔ̃ mi ɖa, evɔ wònye ewɔ nyuie na mi va yi hafi.\nTete dukɔ la ɖo ŋu na Yosua bena: Gbeɖe, Yehowa ko miasubɔ!\nYosua gblɔ na dukɔ la bena: Mia ŋutɔwoe nye ɖasefo na mia ɖokui be, mietia Yehowa, be miasubɔ. Woɖo ŋu be: Ẽ, mia ŋu tɔwoe nye ɖasefo.\nEkema miɖe mawu bubuwo ɖa le mia dome, eye mitrɔ miaƒe dzi ɖe Yehowa, Israel ƒe Mawu la ŋu!\nEye dukɔ la ɖo ŋu na Yosua bena: Yehowa, mia Mawu ta, miasubɔ, eye eƒe gbe ko miase!\nAle Yosua bia nu kple dukɔ la gbemagbe, eye wòtsɔ seawo kple ɖoɖoawo ɖo woƒe ŋku me le Sixem.\nEye Yosua ŋlɔ nya siawo ɖe Mawu ƒe segbalẽ la me, eye wotsɔ kpe gãa ɖe ɖi ɖe afima le logoti, si le Yehowa ƒe kɔkɔeƒea gbɔ la te.\nTete Yosua gblɔ na dukɔ blibo la bena: Kpɔ ɖa, kpe sia nye ɖase na mi, elabena ese nya, siwo katã Yehowa gblɔ na mi la, eye wòanye ɖase na mi, ne miagasẽ nu le mia Mawu la ŋu o.\nEmegbe Yosua de asi le dukɔ la ŋu, eye amesiame yi eƒe anyigba dzi. Yosua kple Eleazar ƒe ku. Woɖi Yosef ƒe fuwo.\nNya siawo megbe la Yehowa ƒe dɔla Yosua. Nun vi, amesi xɔ ƒe alafa ɖeka kple ewo la ku,\neye woɖu ɖe eya ŋutɔ ƒe anyigba dzi le Timnat-Serax, si le Efrayim-to dzi, le Gaas-to ƒe anyiehe gome.\nEye Israel subɔ Yehowa, ŋkeke alesi Yosua nɔ agbe kple ŋkeke alesi ame tsitsi, siwo nɔ agbe le Yosua megbe eteƒe didi, eye wokpɔ nusiwo katã Yehowa wɔ na Israel teƒe la, le agbe.\nEye Israel-viwo ɖi Yosef ƒe ƒu, siwo wotsɔ tso Egipte vɛ la, ɖe Sixem, ɖe anyigba, si Yakob ƒle kesita alafa ɖeka le Sixem fofo Xamor ƒe viwo si la dzi, eye wòtrɔ zu Yosef-viwo ƒe domenyinu.\nEye Eleazar, Aron vi, hã ku, eye woɖii ɖe Gibea, si wotsɔ na via Pinehas ɖe Efrayim-to dzi la.\nYosua 1 / Yos 1\nYosua 2 / Yos 2\nYosua 3 / Yos 3\nYosua 4 / Yos 4\nYosua 5 / Yos 5\nYosua 6 / Yos 6\nYosua 7 / Yos 7\nYosua 8 / Yos 8\nYosua 9 / Yos 9\nYosua 10 / Yos 10\nYosua 11 / Yos 11\nYosua 12 / Yos 12\nYosua 13 / Yos 13\nYosua 14 / Yos 14\nYosua 15 / Yos 15\nYosua 16 / Yos 16\nYosua 17 / Yos 17\nYosua 18 / Yos 18\nYosua 19 / Yos 19\nYosua 20 / Yos 20\nYosua 21 / Yos 21\nYosua 22 / Yos 22\nYosua 23 / Yos 23\nYosua 24 / Yos 24


Hamemetsitsiwo—‘Wonye Hadɔwɔlawo Na Míaƒe Dzidzɔkpɔkpɔ’ | Study\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Maltese Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nzema Oromo Ossetian Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zande Zulu\n“Míenye hadɔwɔlawo hena miaƒe dzidzɔkpɔkpɔ.”—2 KOR. 1:24.\nAleke Paulo ɖee fia be ‘yemeɖua aƒetɔ ɖe nɔviawo ƒe xɔse dzi o’ ke boŋ ‘yenye woƒe hadɔwɔla hena woƒe dzidzɔkpɔkpɔ’?\nMɔ kawo dzie Kristotɔ hamemetsitsiwo tona be woƒe haxɔsetɔwo nakpɔ dzidzɔ geɖe wu?\nAleke mía dometɔ ɖe sia ɖe ate ŋu akpe asi ɖe eŋu be dzidzɔ geɖe wu nanɔ hamea me?\n1. Nu kae na be Paulo kpɔ dzidzɔ le Kristotɔ siwo nɔ Korinto la ta?\nƑE 55 M.Ŋ. mee. Apostolo Paulo nɔ tɔdziʋudzeƒe si nɔ dugã si nye Troa me, gake mete ŋu dzudzɔ nɔvi siwo nɔ Korinto ŋu bubu o. Ɣeyiɣi aɖe do ŋgɔ, le ƒe ma me la, ete ɖe edzi vevie esi wòsee be nɔvi siwo nɔ afi ma la nɔ dzre wɔm kple wo nɔewo. Esi wòlɔ̃ wo abe ale si vifofo lɔ̃a viawo ene ta la, eŋlɔ agbalẽ aɖe ɖo ɖe wo tsɔ ɖɔ wo ɖo. (1 Kor. 1:11; 4:15) Gakpe ɖe eŋu la, edɔ eƒe hadɔwɔla Tito ɖe wo eye wòwɔ ɖoɖo be Tito nava Troa ne wòaka ale si woƒe nɔnɔmea le la ta na ye. Azɔ la, Paulo nɔ Tito lalam le Troa henɔ mɔ kpɔm vevie be yease ale si nɔnɔmeawo nɔ na Korinto nɔviawoe. Gake Paulo ƒe mɔkpɔkpɔa meva eme nɛ o, elabena Tito meva o. Nu kae Paulo ate ŋu awɔ? Eɖo tɔdziʋu yi Makedonia, eye dzi dzɔe esi woa kple Tito wodo go le afi ma. Tito ka nya ta nɛ be nɔvi siwo nɔ Korinto la wɔ ɖe eƒe lɛtaa me nyawo dzi. Esi Paulo se nyatakaka nyui ma la, ‘egakpɔ dzidzɔ geɖe wu.’—2 Kor. 2:12, 13; 7:5-9.\n2. (a) Nya kae Paulo ŋlɔ ɖo ɖe Korintotɔwo tso xɔse kple dzidzɔkpɔkpɔ ŋu? (b) Nyabiase kawo mee míadzro?\n2 Esia megbe kpuie la, Paulo ŋlɔ agbalẽ evelia ɖo ɖe Korintotɔwo. Egblɔ na wo be: “Menye be míeɖua aƒetɔ ɖe miaƒe xɔse dzi o, ke boŋ míenye hadɔwɔlawo hena miaƒe dzidzɔkpɔkpɔ, elabena miaƒe xɔsee na miele tsitre.” (2 Kor. 1:24) Nu kae Paulo ƒe nya mawo fia? Eye nu kae wòle be Kristotɔ hamemetsitsi siwo li egbea nasrɔ̃ tso nya mawo me?\nMÍAƑE XƆSE KPLE MÍAƑE DZIDZƆKPƆKPƆ\n3. (a) Esi Paulo ŋlɔ bena, “Miaƒe xɔsee na miele tsitre” la, nu kae wòwɔnɛ? (b) Aleke hamemetsitsi siwo li egbea la srɔ̃a Paulo ƒe kpɔɖeŋua?\n3 Paulo yɔ nɔnɔme nyui eve siwo wɔa akpa vevi aɖe le míaƒe tadedeagu me: woawoe nye xɔse kple dzidzɔ. Ðo ŋku edzi be eŋlɔ tso xɔse ŋu be: “Menye be míeɖua aƒetɔ ɖe miaƒe xɔse dzi o, . . . elabena miaƒe xɔsee na miele tsitre.” Paulo to nya siawo dzi lɔ̃ ɖe edzi be Korinto nɔviawo nɔ tsitre sesĩe, menye le ye alo amegbetɔ bubu aɖeke ta o, ke boŋ le esi woawo ŋutɔwo xɔ Mawu dzi se ta. Eya ta Paulo kpɔe be mehiã kura be yeaɖu aƒetɔ ɖe ye nɔviawo ƒe xɔse dzi o, eye medzroe be yeawɔ nenema hã o. Eka ɖe edzi be wonye Kristotɔ wɔnuteƒe siwo di be yewoawɔ nu si le eteƒe. (2 Kor. 2:3) Egbea la, hamemetsitsiwo srɔ̃a Paulo ƒe kpɔɖeŋua eye wokana ɖe edzi be yewo nɔviwo xɔ Mawu dzi se eye susu nyuiwo tae wole esubɔm ɖo. (2 Tes. 3:4) Hamemetsitsiwo medea se kpaɖiiwo na nɔviawo le hamea me o. Ke boŋ wozãa Biblia me gɔmeɖosewo kple mɔfiame siwo woxɔna tso Yehowa ƒe habɔbɔa gbɔ tsɔ kpena ɖe nɔviawo ŋu be woawɔ nyametsotsowo. Nya lae nye be hamemetsitsi siwo li egbea meɖua aƒetɔ ɖe wo nɔviwo ƒe xɔse dzi o.—1 Pet. 5:2, 3.\n4. (a) Esi Paulo ŋlɔ bena, “Míenye hadɔwɔlawo hena miaƒe dzidzɔkpɔkpɔ” la, nu kae wòwɔnɛ? (b) Aleke hamemetsitsi siwo li egbea la srɔ̃a Paulo ƒe kpɔɖeŋua?\n4 Paulo gagblɔ hã be: “Míenye hadɔwɔlawo hena miaƒe dzidzɔkpɔkpɔ.” Eto nya sia dzi he susu yi eya ŋutɔ kple eƒe zɔhɛ kplikplikpliwo dzi. Nu ka tae míeƒo nya ta alea? Nya lae nye be, le lɛta ma ke me la, Paulo ɖo ŋku zɔhɛ siawo dometɔ eve dzi na Korintotɔawo esi wòŋlɔ na wo be: “Yesu, ame si woɖe gbeƒã le mia dome to mía kple Silvano kpakple Timoteo dzi.” (2 Kor. 1:19) Gakpe ɖe eŋu la, ɣesiaɣi si Paulo zã nyagbɔgblɔ “hadɔwɔlawo” le eƒe lɛtawo me la, ekuna ɖe eƒe zɔhɛ kplikplikpli siwo dometɔ aɖewoe nye Apolo, Akwila, Priska, Timoteo, Tito kple bubuawo, ŋu godoo. (Rom. 16:3, 21; 1 Kor. 3:6-9; 2 Kor. 8:23) Eya ta esi Paulo gblɔ be, “Míenye hadɔwɔlawo hena miaƒe dzidzɔkpɔkpɔ” la, eka ɖe edzi na Korintotɔawo be ye kple yeƒe zɔhɛwo yewodi be yewoawɔ yewoƒe ŋutete katã akpe ɖe hamea me tɔwo katã ŋu woanɔ dzidzɔ kpɔm. Didi ma kee le Kristotɔ hamemetsitsiwo si egbea. Wodi be yewoawɔ nu sia nu si yewoate ŋui akpe ɖe nɔviawo ŋu ‘woasubɔ Yehowa kple dzidzɔ.’—Ps. 100:2; Flp. 1:25.\n5. Nyabiase ka ƒe ŋuɖoɖowo mee míadzro, eye nu ka ŋu wòle be míade ŋugble le?\n5 Nyitsɔ laa la, wobia nɔviŋutsu kple nɔvinyɔnu dovevienu aɖewo siwo le xexea ƒe akpa vovovo la ɖekaɖeka be, “Nya kae hamemetsitsi aɖe gblɔ na wò alo nu kae wòwɔ na wò si na nègakpɔ dzidzɔ geɖe wu?” Esi míele haxɔsetɔ mawo ƒe nyaŋuɖoɖoawo me dzrom le nyati sia me la, de ŋugble le nya siwo hamemetsitsiwo gblɔ na wò alo nu siwo wowɔ na wò siwo na nègakpɔ dzidzɔ geɖe wu la ŋu. Gakpe ɖe eŋu la, mina mí katã míade ŋugble le ale si míate ŋu akpe asi ɖe eŋu be míaƒe hamea me tɔwo nanɔ dzidzɔ geɖe wu kpɔm la ŋu. *\n“MIDO GBE NA MÍAƑE LƆLƆ̃TƆ PERSIS NAM”\n6, 7. (a) Mɔ ɖeka ka dzie hamemetsitsiwo ate ŋu ato asrɔ̃ Yesu, Paulo kple Mawu subɔla bubuwo? (b) Nu ka tae ŋkuɖoɖo mía nɔviwo ƒe ŋkɔ dzi nana wogakpɔa dzidzɔ geɖe wu?\n6 Mía nɔviŋutsu kple nɔvinyɔnu geɖe gblɔ be yewokpɔ dzidzɔ geɖe wu esime hamemetsitsiwo tsɔ ɖe le eme na yewo etɔxɛ. Mɔ vevi ɖeka aɖe si dzi hamemetsitsiwo tona wɔa esiae nye kpɔɖeŋu si David, Elihu kple Yesu ɖo ɖi la sɔsrɔ̃. (Mixlẽ 2 Samuel 9:6; Hiob 33:1; Luka 19:5.) Yehowa subɔla ɖe sia ɖe tsɔa ɖe le eme na nɔvia vevie to nɔvia ƒe ŋkɔ yɔyɔ me. Paulo hã kpɔ nu si tae ŋkuɖoɖo haxɔsetɔwo ƒe ŋkɔwo dzi kple wo yɔyɔ le vevie la dze sii. Eyɔ nɔviŋutsu kple nɔvinyɔnu siwo wu 25 sɔŋ ƒe ŋkɔwo, siwo dome wòyɔ Persis, nɔvinyɔnu Kristotɔ aɖe hã ŋkɔ le, tsɔ ƒo eƒe lɛtawo dometɔ ɖeka ta, eye wògblɔ tso eŋu be: “Mido gbe na míaƒe lɔlɔ̃tɔ Persis nam.”—Rom. 16:3-15.\n7 Esesẽna na hamemetsitsi aɖewo be woaɖo ŋku nɔviwo ƒe ŋkɔ dzi. Ke hã ne wodze agbagba vevie ɖo ŋku nɔviawo ƒe ŋkɔ dzi la, ema afia be wole gbɔgblɔm na woƒe haxɔsetɔwo be, ‘Metsɔ ɖe le eme na mi.’ (2 Mose 33:17) Hamemetsitsiwo ana wo nɔviwo nagakpɔ dzidzɔ geɖe wu ne woɖo ŋku woƒe ŋkɔ dzi heyɔ wo be woaɖo nya ŋu ne wole Gbetakpɔxɔ Nusɔsrɔ̃a alo kpekpe bubuwo dzi kpɔm.—Tsɔe sɔ kple Yohanes 10:3.\n“EWƆ DƆ SESẼ GEÐEWO LE AƑETƆ LA ME”\n8. Mɔ vevi ɖeka ka nue Paulo srɔ̃ Yehowa kple Yesu ƒe kpɔɖeŋu le?\n8 Paulo gaɖe ɖetsɔtsɔ le eme na nɔviawo fia esi wòkafu wo tso dzi blibo me, eye esia nye mɔ vevi bubu aɖe si dzi hamemetsitsiwo ate ŋu ato ana woƒe haxɔsetɔwo nakpɔ dzidzɔ geɖe wu. Eya ta egblɔ le eƒe lɛta si me wògblɔ le be yedi be yeawɔ dɔ hena nɔviawo ƒe dzidzɔkpɔkpɔ la me hã be: “Meƒoa adegbe geɖe le mia ta.” (2 Kor. 7:4) Kafukafunya mawo anya do dzidzɔ na Korinto nɔviawo ŋutɔ. Paulo gblɔ nya mawo tɔgbi ke na hame bubuawo hã. (Rom. 1:8; Flp. 1:3-5; 1 Tes. 1:8) Le nyateƒe me la, esi Paulo yɔ Persis ŋkɔ le eƒe lɛta si wòŋlɔ ɖo ɖe hame si nɔ Roma me vɔ megbe la, egblɔ kpee be: “Ewɔ dɔ sesẽ geɖewo le Aƒetɔ la me.” (Rom. 16:12) Aleke gbegbe kafukafunya mawo anya de dzi gbɔ na nɔvinyɔnu mae nye esi! Esi Paulo kafu amewo la, Yehowa kple Yesu siaa ƒe kpɔɖeŋu wòsrɔ̃.—Mixlẽ Marko 1:9-11; Yohanes 1:47; Nyaɖ. 2:2, 13, 19.\n9. Nu ka tae kafukafunyawo gbɔgblɔ na mía nɔewo nana nɔviwo kpɔa dzidzɔ geɖe wu le hamea me?\n9 Hamemetsitsi siwo li egbea hã kpɔe dze sii be ele be yewoaɖe yewoƒe ŋudzedzekpɔkpɔ ɖe nɔviawo ŋu agblɔ na wo. (Lod. 3:27; 15:23) Ɣesiaɣi si hamemetsitsi aɖe wɔ esia la, efia be ele gbɔgblɔm na nɔvi la be: ‘Mede dzesi wò dɔwɔwɔwo. Metsɔ ɖe le eme na wò.’ Eye míaƒe haxɔsetɔwo di be yewoasee hamemetsitsiwo nagblɔ dzideƒonyawo na yewo. Nɔvinyɔnu aɖe si xɔ ƒe 50 kple edzivɔ la gblɔ ale si nɔvi geɖe sena le wo ɖokuiwo me esi wògblɔ be: “Le dɔme la, ƒãa hafi wokafuam. Ðekematsɔlemename kple hoʋiʋli ƒe gbɔgbɔ koe le afi ma. Eya ta ne hamemetsitsi aɖe kafum le nane si mewɔ na hamea ta la, efaa akɔ nam ŋutɔ, eye wòdoa ŋusẽm ale gbegbe! Enana mesena le ɖokuinye me be Fofonye si le dziƒo la lɔ̃m.” Nɔviŋutsu aɖe si nye dzilaɖekɛ, si le vi eve hem, la hã se le eɖokui me nenema ke. Hamemetsitsi aɖe kafui tso dzi blibo me nyitsɔ laa. Aleke esia wɔ dɔ ɖe mía nɔvia dzi? Egblɔ be: “Hamemetsitsia ƒe nyawo do ŋusẽm ŋutɔ!” Vavãe, ne hamemetsitsi aɖe kafua haxɔsetɔwo tso dzi blibo me la, enaa woƒe dzi dzea eme eye wokpɔa dzidzɔ geɖe. Esia hã doa ŋusẽ wo woyia edzi nɔa zɔzɔm le agbemɔa dzi eye “ɖeɖi metea wo ŋu o.”—Yes. 40:31.\n‘MIKPLƆ MAWU ƑE HAME LA’\n10, 11. (a) Aleke hamemetsitsiwo ate ŋu asrɔ̃ Nexemya ƒe kpɔɖeŋua? (b) Nu kae akpe ɖe hamemetsitsi aɖe ŋu wòate ŋu ana gbɔgbɔ me nunana aɖe nɔviawo ne ele wo srãm kpɔ?\n10 Mɔ vevi aɖe si le etɔxɛ ka dzie hamemetsitsiwo tona ɖenɛ fiana be yewotsɔ ɖe le eme na nɔviawo, si wɔnɛ be nɔviawo gakpɔa dzidzɔ geɖe wu? Eyae nye tsotso kaba ade dzi ƒo na nɔvi siwo hiã dzideƒo. (Mixlẽ Dɔwɔwɔwo 20:28.) Ne hamemetsitsiwo wɔe alea la, ekema wole Mawu subɔla wɔnuteƒe siwo nɔ anyi le blema la srɔ̃m. Le kpɔɖeŋu me, kpɔ nu si dzikpɔla wɔnuteƒe Nexemya wɔ esi wòkpɔe be ye nɔvi Yudatɔwo dometɔ aɖewo gbɔdzɔ le gbɔgbɔ me ɖa. Nuŋlɔɖia gblɔ be etso enumake eye wòde dzi ƒo na wo. (Neh. 4:8) Egbea la, hamemetsitsiwo hã dina be yewoawɔ nenema ke. ‘Wotsona,’ si fia be wotsona le wo ɖokui si, naa kpekpeɖeŋu haxɔsetɔwo be woali ke le xɔse me. Be woate ŋu ade dzi ƒo na wo alea la, woyia wo nɔviawo gbɔ le woƒe aƒewo me, ne nɔnɔmea ɖe mɔ. Ne woyi ɖasrã wo kpɔ alea la, wodina be ‘yewoana gbɔgbɔ me nunana’ aɖe wo. (Rom. 1:11) Nu kae akpe ɖe hamemetsitsiwo ŋu woawɔ esia?\n11 Hafi hamemetsitsi aɖe nayi aɖasrã nɔvi aɖe kpɔ la, ele be wòadi ɣeyiɣi ade ŋugble le nɔvi si srã ge kpɔ wòyina la ŋu. Kuxi kawoe le fu ɖem na nɔvia? Nya kawoe ate ŋu ade dzi ƒo nɛ? Mawunyakpukpui alo Biblia me kpɔɖeŋu kae asɔ kple nɔnɔme siwo me tom wòle? Ŋugbledede le nɔvia ŋu do ŋgɔ alea akpe ɖe hamemetsitsia ŋu wòate ŋu aɖo dze tuameɖo kplii, ke manye dzeɖoɖo le nya siwo mele vevie o ŋu o. Le sasrãkpɔa me la, hamemetsitsia aɖe mɔ nɔviawo naƒo nu faa eye wòalé to ɖe woƒe nyawo ŋu nyuie. (Yak. 1:19) Nɔvinyɔnu aɖe gblɔ be: “Efaa akɔ nam ŋutɔ ne hamemetsitsi aɖe ƒe dzi ku ɖe nya si gblɔm mele nɛ ŋu.”—Luka 8:18.\nNe hamemetsitsiwo dzra ɖo nyuie la, ‘wonaa gbɔgbɔ me nunana’ aɖe nɔviawo le sasrãkpɔɣi\n12. Ame kawoe hiã dzideƒonyawo le hamea me, eye nu ka tae?\n12 Ame kawoe hiã hamemetsitsiwo ƒe sasrãkpɔ? Paulo xlɔ̃ nu ehati Kristotɔ hamemetsitsiwo be “mikpɔ . . . alẽha blibo la dzi nyuie.” Le nyateƒe me la, hamea me tɔwo katã hiã dzideƒonyawo, gbeƒãɖela kple mɔɖela siwo wɔ woƒe subɔsubɔdɔa nuteƒewɔwɔtɔe ƒe geɖe hã le eme. Nu ka tae wohiã na hamemetsitsiwo ƒe kpekpeɖeŋu? Nu si tae nye be, ɣeaɖewoɣi la, xexe vɔ̃ɖi sia me xaxawo naa nu tena ɖe ame siwo li ke le gbɔgbɔ me la hã dzi. Be míase nu si tae Mawu subɔla siwo ŋu ŋusẽ le la gɔ̃ hã hiãa kpekpeɖeŋu tso woƒe zɔhɛ aɖe gbɔ gɔme la, mina míadzro Fia David ƒe agbemenudzɔdzɔ aɖe me kpɔ.\n“ABISAI XƆ NƐ”\n13. (a) Ɣekaɣie Yisbi di be yeawu David? (b) Nu ka tae Abisai te ŋu xɔ na David?\n13 Esi wosi ami na ɖekakpui David be wòazu fia megbe kpuie la, ekpe kple Goliat, si tso ame dzɔtsuwo ƒe dzidzime siwo nɔ anyi ɣemaɣi la me. David dzinɔameƒotɔ la wu ame dzɔtsu la. (1 Sam. 17:4, 48-51; 1 Kron. 20:5, 8) Ƒe geɖe megbe, esime wonɔ aʋa aɖe wɔm kple Filistitɔwo la, David gakpe kple ame dzɔtsu aɖe ake. Eŋkɔe nye Yisbi, eye eya hã tso ame dzɔtsuwo ƒe dzidzimea me. (2 Sam. 21:16) Gake fifia ya, esusɔ vie ame dzɔtsu la wu David kloe. Nu ka tae? Menye ɖe dzi menɔ David ƒo o, ke boŋ esi wògbɔdzɔ tae. Nuŋlɔɖia gblɔ be: “Ðeɖi te Dawid ŋu.” Esi Yisbi nya de dzesii be ŋusẽ vɔ le David ŋu ko la, ‘edi be, yeawu Dawid.’ Gake kaka ame dzɔtsu la nabe yeaƒo eƒe yi ɖe David la, enumake “Zeruya vi Abisai xɔ [na David], eye wòwu Filistitɔ la.” (2 Sam. 21:15-17) David ku kloe! Aleke gbegbe David ada akpee nye esi be Abisai ƒe ŋku nɔ ye ŋu eye wòva xɔ na ye kaba esime yeƒe agbe ɖo afɔku me! Nufiame kawoe le ŋutinya sia me na mí?\n14. (a) Nu kae kpena ɖe mía ŋu míeyia edzi wɔa nuteƒe le nɔnɔme sesẽwo me? (b) Aleke hamemetsitsiwo ate ŋu akpe ɖe nɔviawo ŋu ŋusẽ nagaɖo wo ŋu eye woagakpɔ dzidzɔ ake? Gblɔ eƒe kpɔɖeŋu aɖe.\n14 Le xexea me godoo la, mí Yehowa ƒe amewo míele míaƒe subɔsubɔdɔa wɔm togbɔ be Satana kple ame bubuwo dzea agbagba be yewoado kplamatsɛ mí gɔ̃ hã. Mía dometɔ aɖewo kpe akɔ kple kuxi siwo sesẽ ale gbegbe, gake esi míeɖo ŋu ɖe Yehowa ŋu bliboe la, edo ŋusẽ mí míete ŋu ɖu kuxi mawo dzi abe ale si ko wòdo ŋusẽ David wòwu Goliat ame dzɔtsu la ene. Ke hã esi wònye be míekpea akɔ kple xexea sia ƒe nyaƒoɖeamenuwo ɖaa ta la, ɣeaɖewoɣi la, wonaa ɖeɖi tea mía ŋu eye dzi ɖena le mía ƒo. Ɣeyiɣi mawo siwo me míegbɔdzɔ la mee wòate ŋu adzɔ le bɔbɔe be xaxa siwo dzi míate ŋu aɖu bɔbɔe hafi la natsɔ mí aƒu anyi. Ɣeyiɣi mawo me la, hamemetsitsi aɖe ƒe kpekpeɖeŋu si wòana mí le ɣeyiɣi dzi tututu ate ŋu akpe ɖe mía ŋu míagakpɔ dzidzɔ eye ŋusẽ nagaɖo mía ŋu, abe ale si wònɔ le ame geɖe gome ene. Nɔvinyɔnu mɔɖela aɖe si xɔ ƒe 60 kple edzivɔ la gblɔ be: “Ɣeaɖeɣi la, dzi ɖe le ƒonye vevie, eye ɖeɖi te ŋunye le gbeadzisubɔsubɔdɔa me. Hamemetsitsi aɖe kpɔe dze sii be ɖeɖi te ŋunye eye wòte ɖe ŋunye. Eɖo dze kplim eye wòzã Biblia me ŋutinya aɖe tsɔ de dzi ƒo nam. Mewɔ ɖe aɖaŋu siwo wòɖo nam la dzi eye woɖe vi nam.” Nɔvinyɔnua gblɔ kpee be: “Edo dzidzɔ nam ŋutɔ be hamemetsitsi ma de dzesii be dzi ɖe le ƒonye eye wòna kpekpeɖeŋum!” Ɛ̃, efaa akɔ na mí ŋutɔ be míanyae be hamemetsitsi siwo ƒe ŋku le mía ŋu lɔlɔ̃tɔe eye wole klalo ana kpekpeɖeŋu mí, abe ale si ko Abisai wɔe le blema ene, la le mía si.\n“MIANYA LƆLƆ̃ GEÐE SI LE ASINYE NA MI”\n15, 16. (a) Nu ka tae nɔviawo lɔ̃ Paulo vevie ɖo? (b) Nu ka tae míelɔ̃a hamemetsitsi siwo tsɔa ɖe le eme na ame?\n15 Hamemetsitsiwo wɔa dɔ sesĩe. Ɣeaɖewoɣi la, wotsia zãdomadɔlɔ̃e zã geɖe le esi wole nɔviawo ŋu bum vevie ta, eye wotea ŋu nyɔna le zãtiƒe doa gbe ɖa ɖe wo ta alo yina ɖakpena ɖe wo ŋu ne ehiã. (2 Kor. 11:27, 28) Ke hã hamemetsitsiwo wɔa woƒe dɔa nyuie eye wowɔnɛ kple dzidzɔ, abe ale si Paulo wɔe ene. Eŋlɔ ɖo ɖe Korintotɔwo be: “Adzɔ dzi nam be mazã nye nuwo katã, eye be woazãm bliboe, ɖe miaƒe luʋɔwo ta.” (2 Kor. 12:15) Vavãe, lɔlɔ̃ ʋã Paulo wòlɔ̃ zã eƒe ŋusẽ katã ɖe wo ta. (Mixlẽ 2 Korintotɔwo 2:4; Flp. 2:17; 1 Tes. 2:8) Mewɔ nuku o be nɔviawo lɔ̃ Paulo vevie ŋutɔ!—Dɔw. 20:31-38.\n16 Mí Mawu subɔla siwo li egbea hã míelɔ̃ Kristotɔ hamemetsitsi siwo tsɔa ɖe le eme na ame la, eye míedaa akpe na Yehowa le míaƒe gbedodoɖawo me be ena hamemetsitsiwo mí. Wonana míegakpɔa dzidzɔ geɖe wu ne wotsɔ ɖe le eme na mí. Ne wova srã mí kpɔ la, míekpɔa yayra geɖe. Gakpe ɖe eŋu la, edzɔa dzi na mí be wole klalo ɣesiaɣi be yewoana kpekpeɖeŋu mí le ɣeyiɣi siwo me xexe sia me xaxawo na nu te ɖe mía dzi la me. Ɛ̃, Kristotɔ hamemetsitsi siawo tɔgbi nye ‘míaƒe hadɔwɔlawo hena míaƒe dzidzɔkpɔkpɔ’ vavã!\n^ mm. 5 Wogabia nɔviŋutsu kple nɔvinyɔnu mawo ke be, “Nɔnɔme nyui kae doa dzidzɔ na wò wu le hamemetsitsiwo ŋu?” Ewɔ nuku ŋutɔ be wo dometɔ akpa gãtɔ ɖo eŋu be hamemetsitsi siwo ŋu “wotea ŋu tena ɖo bɔbɔe” la ƒe nu doa dzidzɔ na yewo. Míava dzro nu si tae wòle be hamemetsitsiwo nanɔ alea la me le nyati bubu aɖe me le etsɔme kpuie.


Yohanes 14 | Biblia Le Internet Dzi | Xexe Yeye Gɔmeɖeɖe (1984)\n14 “Migana dzika natso mia ƒo o. Miɖee fia be miexɔ Mawu dzi se, miɖee fia be miexɔ nye hã dzinye se. 2 Fofonye ƒe aƒe me la, nɔƒe geɖewo li. Ne ɖe mele nenema o la, anye ne megblɔe na mi, elabena meyina be madzra teƒe ɖo ɖi na mi. 3 Eye ne meyi ɖadzra teƒe ɖo ɖi na mi la, megagbɔna ake, eye maxɔ mi ɖe nye ŋutɔ gbɔnye, bene afi si mele la, miawo hã mianɔe. 4 Eye afi si yim mele la, mienya mɔ la.” 5 Toma gblɔ nɛ be: “Aƒetɔ, míenya afi si yim nèle o. Aleke míawɔ anya mɔa?” 6 Yesu gblɔ nɛ be: “Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko. 7 Ne ɖe mienyam la, anye ne mienya Fofonye hã; tso fifia dzi la, mienyae, eye miekpɔe.” 8 Filipo gblɔ nɛ be: “Aƒetɔ, fia Fofo la mí, eye ema asɔ gbɔ na mí.” 9 Yesu gblɔ nɛ be: “Ɣeyiɣi didi aɖee nye esia mele mia gbɔ, ke hã, Filipo, ɖe nèle gbɔgblɔm be yemenyam oa? Ame si kpɔm la, ekpɔ Fofo la hã. Aleke wɔ nèbe, ‘Fia Fofo la mí’? 10 Ðe mèxɔe se be mewɔa ɖeka kple Fofo la, eye Fofo la hã wɔa ɖeka kplim oa? Nya siwo gblɔm mele na mi la, nyemele wo gblɔm le ɖokuinye si o; ke boŋ Fofo si wɔ ɖeka kplim lae le eƒe dɔwo wɔm. 11 Mixɔ dzinye se be mewɔa ɖeka kple Fofo la, eye Fofo la hã wɔa ɖeka kplim; ne miexɔe se o la, ekema mixɔe se le dɔwɔwɔawo ya ta. 12 Vavã, vavã mele egblɔm na mi be: Ame si ɖenɛ fiana be yexɔ dzinye se la, ame ma hã awɔ dɔ siwo mewɔna; eye awɔ dɔ siwo lolo wu esiawo, elabena meyina Fofo la gbɔ. 13 Eye nu sia nu si miabia le nye ŋkɔ me la, mawɔe, bene woado Fofo la ɖe dzi to Vi la dzi. 14 Ne miebia nane le nye ŋkɔ me la, mawɔe. 15 “Ne mielɔ̃am la, ekema miawɔ nye sewo dzi; 16 eye mabia Fofo la, eye wòana kpeɖeŋutɔ bubu mi, be wòanɔ mia gbɔ tegbee, 17 nyateƒegbɔgbɔ, si xexea mate ŋu axɔ o, elabena mekpɔnɛ o, eye menyae hã o. Miawo ya mienyae, elabena enɔa mia gbɔ, eye wòle mia me. 18 Nyemagblẽ mi ɖi tsyɔ̃eviwoe o. Megbɔna mia gbɔ. 19 Esusɔ vie ko, eye xexea megale kpɔ ye ge o, gake miawo ya miakpɔm, elabena mele agbe, eye mianɔ agbe. 20 Le ŋkeke ma me la, mianyae be mewɔa ɖeka kple Fofonye, eye be miewɔ ɖeka kplim, eye nye hã mewɔ ɖeka kpli mi. 21 Ame si si nye sewo le, eye wòwɔa wo dzi la, ame mae nye ame si lɔ̃am. Azɔ ame si lɔ̃am la, Fofonye alɔ̃e, eye malɔ̃e, eye maɖe ɖokuinye afiae gaglãa.” 22 Yuda (menye Iskariot o) gblɔ nɛ be: “Aƒetɔ, nu kae dzɔ hafi nèdi be yeaɖe ye ɖokui afia mí gaglãa, ke menye xexea ya o?” 23 Eye Yesu ɖo eŋu gblɔ nɛ be: “Ne ame aɖe lɔ̃am la, alé nye nya la me ɖe asi, eye Fofonye alɔ̃e, eye míava egbɔ, eye míawɔ nɔƒe ɖe egbɔ. 24 Ame si melɔ̃am o la mewɔa nye nyawo dzi o; eye nya si sem miele la, menye tɔnyee o, ke boŋ Fofo si dɔm ɖa la tɔe. 25 “Esi megale mia gbɔ la, megblɔ nya siawo na mi. 26 Gake kpeɖeŋutɔ la, si nye gbɔgbɔ kɔkɔe la, si Fofo la aɖo ɖa le nye ŋkɔ me la, eya afia nuwo katã mi, eye wòaɖo ŋku nu siwo katã megblɔ na mi la dzi na mi. 27 Mele ŋutifafa gblẽm ɖi na mi, mele nye ŋutifafa nam mi. Nyemele etsɔm na mi abe ale si xexea nanɛ ene o. Migana dzika natso mia ƒo o, eye migadzo nyanyanya le vɔvɔ̃ ta hã o. 28 Miesee megblɔ na mi be: Mele dzodzom, eye megagbɔna mia gbɔ. Ðe mielɔ̃m la, ne miekpɔ dzidzɔ be meyina Fofo la gbɔ, elabena Fofo la lolo wum. 29 Eya ta azɔ la, megblɔe na mi hafi wòava dzɔ, be ne eva dzɔ la, miaxɔe ase. 30 Nyemagaƒo nu geɖe kpli mi azɔ o, elabena xexea dzi ɖula gbɔna. Eye mekpɔ ŋusẽ aɖeke ɖe dzinye o, 31 gake be xexea nanya be melɔ̃ Fofo la, abe ale si tututu Fofo la de se nam be mawɔ ene la, nenemae mele ewɔm. Mitso, mina míadzo le afi sia.


GBE BUBU Albanian Amerika Tokunɔgbe Amharic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Czech Danish Dutch Estonian Eŋlisi Eʋegbe Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Luo Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Quechua (Bolivia) Rarotongan Romanian Russia Tokunɔgbe Samoan Setswana Seychelles Creole Shona Silozi Sinhala Slovak Slovenian Spanish Sranantongo Swahili Tatar Thai Tsonga Turkish Ukrainian Urdu Vietnamese\n‘Dzidzɔtɔe nye ame si vɔ̃a Yehowa, eye wòzɔa eƒe mɔwo dzi la.’—PS. 128:1.\n1, 2. Nu ka tae míate ŋu aka ɖe edzi be míate ŋu akpɔ dzidzɔ ŋutɔŋutɔ?\nAME sia ame dina be yeakpɔ dzidzɔ. Gake àlɔ̃ ɖe edzi godoo be didi be woakpɔ dzidzɔ kple dzidzɔdonamenuwo yome titi to vovo kura na dzidzɔkpɔkpɔ ŋutɔŋutɔ.\n2 Ke hã, míate ŋu akpɔ dzidzɔ ŋutɔŋutɔ. Psalmo 128:1 gblɔ be: ‘Dzidzɔtɔe nye ame si vɔ̃a Yehowa, eye wòzɔa eƒe mɔwo dzi la.’ Míate ŋu akpɔ dzidzɔ ne míedea bubu deto Mawu ŋu, eye míezɔna eƒe mɔwo dzi to eƒe lɔlɔ̃nu wɔwɔ me. Ŋusẽ kae esia ate ŋu akpɔ ɖe míaƒe nuwɔnawo kple nɔnɔme siwo míeɖena fiana la dzi?\nÐee Fia Be Woate Ŋu Aka Ðe Ye Dzi\n3. Aleke adzɔgbe si míeɖe na Mawu na wòhiã be míanye ame siwo dzi woate ŋu aka ɖo?\n3 Ame siwo vɔ̃a Yehowa la nyea ame siwo dzi woate ŋu aka ɖo, abe ale si Eya ŋutɔ le ene. Yehowa wɔ ɖe ŋugbe siwo katã wòdo na blema Israel la dzi. (1 Fia. 8:56) Míaƒe adzɔgbeɖeɖe na Mawue nye ŋugbe vevitɔ si míedo, eye gbedodoɖa edziedzi akpe ɖe mía ŋu míalé eme ɖe asi. Míate ŋu ado gbe ɖa abe ale si hakpala David do gbe ɖa ene be: ‘Wò, Mawu, èɖo to nye adzɔgbeɖeɖewo. Madzi kafukafuha na wò ŋkɔ tegbee, eye maxe nye adzɔgbeɖefe gbe sia gbe.’ (Ps. 61:6, 9; Nyagb. 5:3-5) Be míanye Mawu xɔlɔ̃wo la, ele be míanye ame siwo dzi woate ŋu aka ɖo.—Ps. 15:1, 4.\n4. Aleke Yefta kple vianyɔnua siaa bu adzɔgbe si wòɖe na Yehowa lae?\n4 Le Israel viwo ƒe Ʋɔnudrɔ̃lawo ƒe ŋkekeawo me la, Yefta ɖe adzɔgbe na Yehowa be ne ena yeɖu Amonitɔwo dzi la, ekema yeatsɔ nu gbãtɔ si ava do go ye ne yetrɔ tso aʋa la “asa numevɔe.” Eye ame si va do go Yefta ye nye vianyɔnu ɖeka kolia. Esi Yefta kple vianyɔnu si mekpɔ ɖe srɔ̃ o la siaa xɔ Yehowa dzi se ta la, wowɔ ɖe eƒe adzɔgbeɖeɖea dzi. Togbɔ be Israel viwo dea asixɔxɔ gã aɖe srɔ̃ɖeɖe kple vidzidzi ŋu hã la, Yefta vinyɔnua lɔ̃ faa be yeanɔ tre ale be mɔnukpɔkpɔ nasu ye si yeatsɔ subɔsubɔ kɔkɔe ana Yehowa le eƒe aƒea me.—Ʋɔn. 11:28-40.\n5. Mɔ ka nue Xana ɖee fia le be yenye ame si dzi woate ŋu aka ɖo?\n5 Nyɔnu mawuvɔ̃la Xana ɖee fia be woate ŋu aka ɖe ye dzi. Woa kple srɔ̃a Elkana si nye Lewi vi kpakple etsusia si ŋkɔe nye Penina wonɔ Efrayim tonyigba la dzi. Penina dzi vi geɖe, eye wòɖua fewu le Xana ŋu, vevietɔ ne woƒe ƒomea yi avɔgbadɔa me. Esi wogayi gbe ɖeka la, Xana ɖe adzɔgbe be ne yedzi ŋutsuvi la, yeatsɔe ana Yehowa. Eteƒe medidi kura o, efɔ fu eye wòdzi ŋutsuvi si wotsɔ ŋkɔ na be Samuel. Esi ɖevia ɖi no la, Xana kplɔe yi na Mawu le Silo, eye wòtsɔe na Yehowa “le eƒe agbe me ŋkekewo katã me.” (1 Sam. 1:11) Eto esia me wɔ ɖe eƒe adzɔgbeɖeɖea dzi togbɔ be menya be yeagadzi vi bubuwo emegbe o gɔ̃ hã.—1 Sam. 2:20, 21.\n6. Aleke wòdze ƒãa be Tixiko nye ame si dzi woate ŋu aka ɖo?\n6 Ƒe alafa gbãtɔ me Kristotɔ aɖe si ŋkɔe nye Tixiko nye ŋutsu si dzi woate ŋu aka ɖo eye wònye “subɔla nyateƒetɔ.” (Kol. 4:7) Tixiko kple apostolo Paulo zɔ mɔ tso Hela va to Makedonia, yi ɖe Asia Sue, eye ate ŋu anye be wotɔ edzi yi Yerusalem. (Dɔw. 20:2-4) Ðewohĩ eyae nye “nɔviŋutsu” si kpe ɖe Tito ŋu wotsɔ nunanawo yi na haxɔsetɔ siwo hiã tu le Yudea. (2 Kor. 8:18, 19; 12:18) Esime wode Paulo ga me zi gbãtɔ le Roma la, edɔ Tixiko si nye ame dɔdɔ si dzi woate ŋu aka ɖo be wòatsɔ lɛtawo ayi na haxɔsetɔ siwo nɔ Efeso kple Kolose. (Ef. 6:21, 22; Kol. 4:8, 9) Esime wogade Paulo ga me zi evelia le Roma la, edɔ Tixiko ɖo ɖe Efeso. (2 Tim. 4:12) Ne míenye ame siwo dzi woate ŋu aka ɖo la, míawo hã míakpɔ yayrawo le Yehowa subɔsubɔ me.\n7, 8. Nu ka tae míate ŋu agblɔ be David kple Yonatan nye xɔlɔ̃ veviwo?\n7 Mawu kpɔa mɔ be míanye xɔlɔ̃ siwo dzi woate ŋu aka ɖo. (Lod. 17:17) Fia Saul viŋutsu Yonatan zu David xɔlɔ̃. Esime Yonatan se be David wu Goliat la, ‘David ƒe nu lé dzi na Yonatan, eye wòlɔ̃e abe eya ŋutɔ ɖokui ene.’ (1 Sam. 18:1, 3) Yonatan na toklã David kura gɔ̃ hã esime Saul di be yeawui. Esi David si dzo vɔ la, Yonatan yi ɖado goe, eye wòbla nu kplii. Nuƒoƒo tso David ŋu na Saul na be Yonatan bu eƒe agbe kloe, gake xɔlɔ̃ eveawo gakpe ake, eye wogado ŋusẽ woƒe xɔlɔ̃dzedzea. (1 Sam. 20:24-41) Le woƒe gododo mamlɛtɔ me la, Yonatan tsɔ “Mawu de dzi ƒo” na David.—1 Sam. 23:16-18.\n8 Wowu Yonatan le aʋa aɖe si wowɔ kple Filistitɔwo la me. (1 Sam. 31:6) David dzi konyifaha sia be: “Tɔwò le veyem, nɔvinye Yonatan! Wò nu vivi nunye ŋutɔ, eye wò lɔlɔ̃ nam ƒo nyɔnuwo ƒe lɔlɔ̃ ta!” (2 Sam. 1:26) Lɔlɔ̃ sia nye esi nɔa xɔlɔ̃wo dome. David kple Yonatan nye xɔlɔ̃ siwo dome tsi metona o.\n“Mibɔbɔ Mia Ðokui Le Dzi Me” Ɣesiaɣi\n9. Aleke ɖokuibɔbɔ ƒe vevienyenye dze le Ʋɔnudrɔ̃lawo ta 9 lia mee?\n9 Be míanye Mawu xɔlɔ̃wo la, ele be míabɔbɔ mía “ɖokui le dzi me.” (1 Pet. 3:8; Ps. 138:6) Ðokuibɔbɔ ƒe vevienyenye dze le Ʋɔnudrɔ̃lawo ta 9 lia me. Gideon viŋutsu Yotam gblɔ be: “Gbe ɖeka atiwo be, yewoaɖo fia ɖe yewo ɖokui nu.” Woyɔ amiti, gboti, kple wainka siwo tsi tsitre ɖi na bubume siwo medi be yewoaɖu fia ɖe yewo nɔvi Israel viwo dzi o la. Gake ŋuve—si menyo na naneke o negbe na dzododo ko la—tsi tsitre ɖi na Abimelex dadala la ƒe fiaɖuɖu, ame si nye amewula si di vevie be yeaɖu ame bubuwo dzi. Togbɔ be ‘eɖu Israel dzi ƒe etɔ̃’ hã la, eku kukpo. (Ʋɔn. 9:8-15, 22, 50-54) Ðe manyo ŋutɔ be ‘míabɔbɔ mía ɖokui le dzi me oa’?\n10. Nu kae nèsrɔ̃ tso ale si Herodes do kpo ‘bubu tsɔtsɔ na Mawui’ la me?\n10 Le ƒe alafa gbãtɔ M.Ŋ. me la, masɔmasɔwo do mo ɖa le Fia Herodes Agripa, dadala si ɖu Yuda dzi, kple Tirotɔ kpakple Zidontɔ siwo di be yewoawɔ ŋutifafa kplii la dome. Gbe ɖeka esime Herodes nɔ dutoƒonuƒo aɖe ƒom la, amewo do ɣli be: “Mawu aɖe ƒe gbee, menye amegbetɔ tɔe o!” Herodes megbe kafukafu ma xɔxɔ o, eye Yehowa ƒe dɔla ƒoe ale be wòku vlodoametɔe, “elabena metsɔ bubu na Mawu o.” (Dɔw. 12:20-23) Ke ne míebi ɖe nuƒoƒo alo Biblia me nyateƒea fiafia me ya ɖe? Ekema mina míatsɔ nu si Mawu na míetea ŋu wɔna la ŋuti kafukafua na Eyama.—1 Kor. 4:6, 7; Yak. 4:6.\nMilé Dzi Ðe Ƒo Eye Misẽ Ŋu\n11, 12. Aleke nu siwo me Henox to ɖee fia be Yehowa naa dzideƒo kple ŋusẽ esubɔlawo?\n11 Ne míezɔna Yehowa ƒe mɔwo dzi ɖokuibɔbɔtɔe la, ana míalé dzi ɖe ƒo ahasẽ ŋu. (5 Mose 31:6-8, 23) Henox, ame si nye adrelia tso Adam dzi la, zɔ kple Mawu dzinɔameƒotɔe to nu dzɔdzɔe wɔwɔ le eŋɔlimetɔ vɔ̃ɖiawo dome dzi. (1 Mose 5:21-24) Yehowa do ŋusẽ Henox wògblɔ gbedeasi sẽŋu aɖe na wo le woƒe nuƒoƒo kple nuwɔna le mawumavɔ̃mavɔ̃ me la ta. (Xlẽ Yuda 14, 15.) Ðe dzideƒo le asiwò be nàgblɔ Mawu ƒe ʋɔnudrɔ̃nyawo afia?\n12 Yehowa he eƒe ʋɔnudɔdrɔ̃ va ame mavɔ̃mawu mawo dzi le Noa ƒe ŋkekea me Tsiɖɔɖɔ si xɔ xexea katã me la me. Ke hã, Henox ƒe nyagblɔɖia dea dzi ƒo na mí, elabena madidi o, Mawu ato eƒe dɔla kɔkɔe akpeakpewo dzi atsrɔ̃ ame mavɔ̃mawu siwo li le míaƒe ŋkekea me la ɖa. (Nyaɖ. 16:14-16; 19:11-16) Le míaƒe gbedodoɖawo ŋu ɖoɖo me la, Yehowa naa dzideƒo mí be míegblɔa eƒe gbedeasi si ku ɖe eƒe ʋɔnudɔdrɔ̃ ŋu alo esi ku ɖe yayra siwo Fiaɖuƒea ahe vae la ŋu.\n13. Nu ka tae míate ŋu aka ɖe edzi be Mawu ana dzideƒo kple ŋusẽ si míehiã be míatsɔ anɔ te ɖe kuxi gbãdzinamewo nu la mí?\n13 Míehiã dzideƒo kple ŋusẽ si Mawu nana be míatsɔ anɔ te ɖe kuxi gbãdzinamewo nu. Esi Esau ɖe Xiti nyɔnu eve la, ‘wozu nuxaxa gã aɖe na [edzila siwo nye] Isak kple Rebeka.’ Rebeka fa konyi gɔ̃ hã be: ‘Agbenɔnɔ tim le Xitivi nyɔnuawo ta. Ne [mía viŋutsu] Yakob hã aɖe anyigba sia dzi tɔ, siwo nye Xitiviwo ƒe vinyɔnu aɖe la, ekema nu ka ŋuti megale agbe ɖo?’ (1 Mose 26:34, 35; 27:46) Isak wɔ nane tso nyaa ŋu, eye wòdɔ Yakob be wòayi aɖaɖe srɔ̃ tso Yehowa subɔlawo dome. Togbɔ be Isak kple Rebeka mete ŋu trɔ nu si Esau wɔ o hã la, Mawu na nunya, dzideƒo, kple ŋusẽ wo be wote ŋu lé nuteƒewɔwɔ me ɖe asi na Eyama. Ne míedoa gbe ɖa biaa kpekpeɖeŋu si míehiã la, Yehowa akpe ɖe míawo hã ŋu nenema ke.—Ps. 118:5.\n14. Aleke Israel nyɔnuvi sue la ɖe dzinɔameƒo fiae?\n14 Ƒe alafa aɖewo megbe la, Israel nyɔnuvi sue aɖe si adzohawo ɖe aboyoe va zu subɔvi le Siria ʋafia Naeman si nye kpodɔléla ƒe aƒe me. Esi nyɔnuvia se nu tso nukunu siwo Mawu wɔ to nyagblɔɖila Elisa dzi ŋu la, egblɔ na Naeman srɔ̃ dzinɔameƒotɔe be: “Oo, ne nye aƒetɔ ade nyagblɔɖila, si le [Israel] gbɔ la! ayɔ dɔ eƒe anyi la nɛ.” Naeman yi Israel, eye woda dɔ nɛ nukutɔe. (2 Fia. 5:1-3) Kpɔɖeŋu nyui kae nye esi ɖevi sia ɖo ɖi na ɖeviwo kple sɔhɛ siwo ɖoa ŋu ɖe Yehowa ŋu hena dzideƒo be woaɖe gbeƒã na nufialawo, sukuhatiwo, kple ame bubuwo!\n15. Afɔ kae Axab ƒe aƒedzikpɔla Obadiya ɖe dzinɔameƒotɔe?\n15 Dzideƒo si Mawu nana kpena ɖe mía ŋu be míedoa dzi le yometitiwo me. Bu Fia Axab ƒe aƒedzikpɔla Obadiya, ame si nye nyagblɔɖila Eliya ŋɔli me tɔ, la ŋu kpɔ. Esime Fianyɔnu Izebel de se be woawu Mawu ƒe nyagblɔɖilawo la, Obadiya tsɔ wo dometɔ 100 ɣla ɖe “agado me blaatɔ̃blaatɔ̃.” (1 Fia. 18:13; 19:18) Ðe dzi anɔ ƒowò be nàkpe ɖe hati Kristotɔ siwo yome tim wole ŋu abe ale si Obadiya kpe ɖe Yehowa ƒe nyagblɔɖilawo ŋui enea?\n16, 17. Aleke Aristarxo kple Gayo wɔ nui esime woti wo yome?\n16 Ne wole mía yome tim la, míate ŋu aka ɖe edzi be Yehowa anɔ kpli mí. (Rom. 8:35-39) Le fefewɔƒe si le dogba dzi le Efeso la, nu vlo wɔlawo ƒe ha aɖe, siwo ɖewohĩ woade ame akpe geɖe la, dze Paulo ƒe hadɔwɔla siwo nye Aristarxo kple Gayo dzi. Klosalonutula Demetrio ye de adã tame na ameha la. Demetrio kple ehati klosalonutula bubuwo tsɔ klosalo tu mawunɔ Artemis ƒe mawuxɔ, eye woƒe dɔ si me wokpɔa ga gbogbo aɖe tsoe la ɖo afɔku me, elabena Paulo ƒe gbeƒãɖeɖedɔa na be dua me tɔ geɖe gbe nu le trɔ̃subɔsubɔ gbɔ. Ameha la he Aristarxo kple Gayo yi ɖe woƒe fefewɔƒea, eye wonɔ ɣli dom be: “Efesotɔwo ƒe Artemis lae nye gã!” Ðewohĩ Aristarxo kple Gayo bui be woawu yewo godoo, gake dudzikpɔla la ɖo asi ameha la dzi.—Dɔw. 19:23-41.\n17 Ne èto nɔnɔme ma tɔgbi me la, àdi be yeanɔ agbe si bɔbɔ wu boŋua? Naneke meli si ɖee fia be dzi ɖe le Aristarxo alo Gayo ƒo o. Esi wònye Tesalonika ye Aristarxo tso ta la, enyae be gbeƒãɖeɖe nya nyuia ate ŋu ahe yometitiwo avae. Ɣeaɖeɣi do ŋgɔ la, ameha aɖe dze agbo esime Paulo ƒo nu le afi ma. (Dɔw. 17:5; 20:4) Esi Aristarxo kple Gayo zɔ Yehowa ƒe mɔwo dzi ta la, ŋusẽ kple dzideƒo si Mawu nana la kpe ɖe wo ŋu be wodo dzi le yometiti me.\nMiaƒe Ŋku Nenɔ Ame Bubuwo Ƒe Nyonyo Ŋu\n18. Aleke Priska kple Akwila ƒe ‘ŋkuwo nɔ’ ame bubuwo ƒe nyonyo ŋu?\n18 Woɖale mía yome tim fifia loo alo womele mía yome tim o, ele be míatsɔ ɖe le mía nɔvi Kristotɔwo ƒe nyonyo me. Priska kple Akwila nye ame siwo ƒe ‘ŋkuwo nɔ’ ame bubuwo ƒe nyonyo ŋu. (Xlẽ Filipitɔwo 2:4.) Srɔ̃tɔ kpɔɖeŋuɖola siawo anya xɔ Paulo ɖe woƒe aƒe me le Efeso, si nye afi si klosalonutula Demetrio de adã tame na ameha si ŋu míeƒo nu tsoe do ŋgɔ la. Nudzɔdzɔ ma anya ʋã Akwila kple Priska be wotsɔ “woawo ŋutɔwo ƒe kɔwo ɖo anyi” ɖe Paulo ta. (Rom. 16:3, 4; 2 Kor. 1:8) Egbea la, ɖetsɔtsɔ le eme na mía nɔvi siwo yome tim wole nana ‘míedzea aye abe dawo ene.’ (Mat. 10:16-18) Míeyia míaƒe dɔa dzi ayedzetɔe, eye míegbea goʋuʋu mía nɔviwo ƒe ŋkɔwo alo wo ŋuti nyatakaka bubuwo nana yometilawo.\n19. Nu nyui kawoe Dorkas wɔ na amewo?\n19 Míaƒe ŋkuwo ate ŋu anɔ ame bubuwo ƒe nyonyo ŋu le mɔ vovovowo nu. Hiahiã vevi aɖewo le Kristotɔ aɖewo ŋu, eye ɖewohĩ ŋutete le mía ŋu be míana kpekpeɖeŋu wo. (Ef. 4:28; Yak. 2:14-17) Nyɔnu dɔmenyotɔ aɖe, si ŋkɔe nye Dorkas, nɔ Yopa hame si nɔ anyi le ƒe alafa gbãtɔ me la me. (Xlẽ Dɔw. 9:36-42.) “Dɔ nyui siwo [Dorkas wɔna] kple eƒe nunana ame dahewo sɔ gbɔ,” eye edze ƒãa be dɔ siawo dometɔ aɖewoe nye awu siwo wòtɔna na ahosi siwo le hiã me la. Eƒe ku le ƒe 36 M.Ŋ. me na ahosi geɖe xa nu vevie. Mawu zã apostolo Petro tsɔ fɔ Dorkas ɖe tsitre, eye edze ƒãa be ezã eƒe anyigba dzi nɔnɔ ƒe ŋkeke mamlɛawo tsɔ gblɔ nya nyuia dzidzɔtɔe henɔ nu nyuiwo wɔm na ame bubuwo. Aleke gbegbe dzi dzɔa míe nye esi be nyɔnu Kristotɔ ɖokuitɔmadila siawo tɔgbi le mía dome egbea!\n20, 21. (a) Aleke dzideƒoname do ƒome kple ame bubuwo ƒe nyonyo didi? (b) Nu kae nàte ŋu awɔ be nàde dzi ƒo na ame bubuwo?\n20 Míedia ame bubuwo ƒe nyonyo to dzidedeƒo na wo me. (Rom. 1:11, 12) Paulo ƒe hadɔwɔla Sila nye dzideƒotsoƒe na amewo. Esi dziɖuha si nɔ Yerusalem tso nya me ku ɖe aʋatsotso ƒe nyaa ŋu le ƒe 49 M.Ŋ. me vɔ la, eɖo ame dɔdɔwo ɖa be woatsɔ lɛta ayi na Kristotɔ siwo nɔ teƒe bubuwo. Sila, Yuda, Barnaba, kple Paulo tsɔ lɛtaa yi Antioxia. Le afi ma la, Sila kple Yuda “de dzi ƒo na nɔviawo, eye wodo ŋusẽ wo.”—Dɔw. 15:32.\n21 Le esia megbe la, wode Paulo kple Sila ga me le Filipi, gake anyigbaʋuʋu aɖe na be woɖe wo le ga me. Kpɔ ale si dzi adzɔ woe esime woɖe gbeƒã na gaxɔdzikpɔla kple eƒe aƒemetɔwo, eye wova zu Kristotɔwoe la ɖa! Hafi Sila kple Paulo nadzo le du ma me la, wode dzi ƒo na nɔviawo. (Dɔw. 16:12, 40) Abe ale si Paulo kple Sila wɔe ene la, wò hã di mɔnukpɔkpɔwo nàde dzi ƒo na amewo to wò nyaŋuɖoɖo, nuƒowo, kple gbeƒãɖeɖe dzonɔamemetɔe dzi. Eye ne “dzideƒonya aɖe” le asiwò la, dze agbagba ɖe sia ɖe ‘nàgblɔe.’—Dɔw. 13:15.\nYi Edzi Nànɔ Yehowa Ƒe Mɔwo Dzi Zɔm\n22, 23. Aleke míawɔ be Biblia me nuŋlɔɖiwo naɖe vi na mí ŋutɔŋutɔ?\n22 Aleke gbegbe wòle be míada akpee nye esi be woŋlɔ agbemenudzɔdzɔ ŋutɔŋutɔwo ɖe Yehowa, “dzideƒowo katã ƒe Mawu la,” ƒe Nya la me na mí! (2 Kor. 1:3, Byington ƒe gɔmeɖeɖe) Be agbemenudzɔdzɔ siawo naɖe vi na mí la, ele be míatsɔ Biblia me nufiafiawo ade dɔwɔna me le míaƒe agbe me, eye míaɖe mɔ Mawu ƒe gbɔgbɔ kɔkɔea nafia mɔ mí.—Gal. 5:22-25.\n23 Ŋugbledede tso Biblia me nuŋlɔɖiwo ŋu akpe ɖe mía ŋu míaɖe mawumenɔnɔmewo afia. Ana mía kple Yehowa, ame si naa “nunya, sidzedze kple dzidzɔ” mí, dome ƒomedodoa me nagasẽ ɖe edzi. (Nyagb. 2:26) Esia awɔe be míado dzidzɔ na mía Mawu lɔ̃ame la ƒe dzi. (Lod. 27:11) Mina míaɖoe kplikpaa be míawɔe nenema to ale si míayi edzi anɔ Yehowa ƒe mɔwo dzi zɔm ɖaa me.\n• Aleke nàte ŋu aɖee afia be woate ŋu aka ɖe ye dzi?\n• Nu ka tae wòle be ‘míabɔbɔ mía ɖokui le dzi me’?\n• Aleke Biblia me nuŋlɔɖiwo ate ŋu akpe ɖe mía ŋu be dzi nanɔ mía ƒo?\n• Mɔ kawo nue míate ŋu ana míaƒe ŋku nanɔ ame bubuwo ƒe nyonyo ŋu le?\nYefta si dzi woate ŋu aka ɖo kple vianyɔnua wɔ ɖe eƒe adzɔgbeɖeɖe dzi togbɔ be esia wɔwɔ sesẽ hã\nÐeviwo kple sɔhɛwo, nu kae míesrɔ̃ tso Israel nyɔnuvi la gbɔ?\nAleke Dorkas kpɔ ehati Kristotɔwo ƒe nuhiahiãwo gbɔe?\nƉoe Ɖe Amewo Ɖoe Ɖe Amewo Zɔ Yehowa Ƒe Mɔwo Dzi\nw08 2/15 axa 7-11\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 2008


1 Mose 21 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Emberá (Dziehetɔ) Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guambiano Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Torres Strait Creole Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Xavante Xhosa Yoruba Zambia Tokunɔgbe Zimbabwe Tokunɔgbe Zulu\nIsak dzidzi (1-7)\nIsmael ɖu fewu le Isak ŋu (8, 9)\nWonya Hagar kple Ismael (10-21)\nAbraham bla nu kple Abimelek (22-34)\n21 Yehowa trɔ susu ɖe Sara ŋu abe ale si tututu wògblɔe ene, eye Yehowa wɔ ɖe ŋugbe si wòdo na Sara la dzi.+ 2 Ale Sara fɔ fu+ dzi viŋutsuvi na Abraham le eƒe amegãkuku me, le ɣeyiɣi si tututu ƒe ŋugbe Mawu do nɛ la dzi.+ 3 Eye Abraham tsɔ ŋkɔ na vi si Sara dzi nɛ la be Isak.+ 4 Abraham tso aʋa na via Isak esi wòxɔ ŋkeke enyi, abe ale si Mawu de se nɛ ene.+ 5 Abraham xɔ ƒe alafa ɖeka esime wodzi Isak nɛ. 6 Eye Sara gblɔ be: “Mawu do nukokoe nam; ame sia ame si asee la ako nu kplim.”* 7 Eye wògblɔ kpee be: “Ame kae agblɔ na Abraham be, ‘Sara ana no vi hafi? Ke hã, medzi viŋutsuvi nɛ le eƒe amegãkuku me.” 8 Ke ɖevi la tsi, eye wotso no nɛ, eye Abraham ɖo kplɔ̃ gã aɖe le gbe si gbe wotso no na Isak. 9 Ke Sara de dzesii be Egiptetɔ Hagar+ ƒe vi si wòdzi na Abraham la lɔ̃a fewuɖuɖu le Isak ŋu.+ 10 Eya ta egblɔ na Abraham be: “Nya kosi sia kple via ɖa, elabena kosi sia ƒe vi manyi dome kple vinye Isak o!”+ 11 Ke nya si wògblɔ tso via ŋu la medzɔ dzi na Abraham kura o.+ 12 Eye Mawu gblɔ na Abraham be: “Mègana nya siwo gblɔm Sara le na wò le ŋutsuvi la kple kosi la ŋu nave wò o. Ðo toe,* elabena ame si woayɔ be wò dzidzimevi la adzɔ tso Isak me.+ 13 Ke mana kosi la ƒe vi+ hã nazu dukɔ,+ elabena viwòe* eya hã nye.” 14 Eye Abraham fɔ ŋdi kanya, eye wòtsɔ abolo kple lãgbalẽgolo si me tsi le la na Hagar. Etsɔe ɖo abɔta nɛ, eye wòdo mɔ eya kple ɖevi la.+ Ale wòdzo yi ɖale tsaglãla tsam le Beer-Seba+ gbedzi. 15 Mlɔeba tsia va vɔ le lãgbalẽgolo la me, eye wòɖe asi le ɖevi la ŋu da ɖe ati dodoe aɖe te. 16 Eye wòdzo yi ɖabɔbɔ nɔ adzɔge; wo dome didi abe afi si woada aŋutrɔ wòadze ene, elabena egblɔ be: “Nyemate ŋu anɔ ɖevi la kpɔm wòaku o.” Eya tae wòyi ɖabɔbɔ nɔ adzɔge, eye wòfa avi hehehe. 17 Mawu se ŋutsuvi la ƒe gbe,+ eye Mawu ƒe dɔla yɔ Hagar tso dziƒo gblɔ nɛ be:+ “Hagar, nu kae le wɔwòm? Mègavɔ̃ o, elabena Mawu se ɖevi la ƒe gbe le afi si wòle. 18 Tso nàyi aɖalé ɖevi la wòatso, elabena mana wòazu dukɔ gã aɖe.”+ 19 Ale Mawu ʋu eƒe ŋkuwo wòkpɔ vudo aɖe; eye wòyi ɖaku tsi ɖe lãgbalẽgolo la me hena tsi ŋutsuvi la wòno. 20 Eye Mawu nɔ kple ɖevi+ la esi wònɔ tsitsim. Enɔ gbedzi, eye wòva zu aŋutrɔdala. 21 Eva nɔ Paran gbedzi,+ eye dadaa ɖe srɔ̃ nɛ tso Egipte-nyigba dzi. 22 Le ɣeyiɣi mawo me la, Abimelek kple eƒe aʋafia Pikol gblɔ na Abraham be: “Mawu li kpli wò le nu sia nu si nèwɔna la me.+ 23 Eya ta tsɔ Mawu ka atam nam be màwɔ vɔ̃ aɖeke nye kple vinyewo kpakple nye dzidzimeviwo o; be lɔlɔ̃ vavã si meɖe fia wò+ la kee wò hã nàɖe afia nye kple anyigba si dzi nèva le la.” 24 Eya ta Abraham gblɔ be: “Maka atam ɖe nya sia dzi.” 25 Ke hã, Abraham na nutsotso Abimelek le vudo si Abimelek ƒe subɔviwo sẽ ŋuta xɔ le wo si la ta.+ 26 Abimelek gblɔ be: “Nyemenya ame si wɔ nu sia o, wò ŋutɔ hã mègblɔe nam o, eye nyemesee kpɔ abe ale si nèle egblɔm nam egbea ene o.” 27 Ale Abraham tsɔ alẽwo kple nyiwo na Abimelek, eye wo ame evea wobla nu. 28 Esi Abraham ɖe alẽnɔe adre tso alẽha la dome ɖe vovo la, 29 Abimelek bia Abraham be: “Nu ka tae nèɖe alẽnɔe adre siawo ɖe vovo?” 30 Eɖo eŋu be: “Xɔ alẽnɔe adre siawo le asinye, be wòanye kpeɖodzi be nyee ɖe vudo sia.” 31 Ema tae wòtsɔ ŋkɔ na teƒe ma be Beer-Seba,*+ elabena afi mae wo ame evea woka atam le. 32 Ale wobla nu+ le Beer-Seba; emegbe Abimelek kple eƒe aʋafia Pikol tso, eye wogbugbɔ yi Filistitɔwo ƒe anyigba dzi.+ 33 Emegbe Abraham do tamarisk-ti aɖe ɖe Beer-Seba, eye wòyɔ Yehowa,+ Mawu si li tso mavɔ me yi mavɔ me+ la, ƒe ŋkɔ le afi ma. 34 Eye Abraham nɔ Filistitɔwo ƒe anyigba dzi eteƒe didi.*+\n^ Alo, “akom.”\n^ Egɔmeɖeɖe tẽe, “Ðo to eƒe gbe.”\n^ Egɔmeɖeɖe tẽe, “wò dzidzimevie.”\n^ Egɔmee nye “Atamkaka Ƒe Vudo; Adreawo Ƒe Vudo.”\n^ Egɔmeɖeɖe tẽe, “ŋkeke geɖe.”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Malagasy Malayalam Norwegian Polish Portuguese Rarotongan Romanian Russian Samoan Sinhala Slovak Slovenian Spanish Swahili Swedish Thai Turkish Ukrainian Urdu\nETSO NYƆ! ŊLƆLA SI LE POLAND GBƆ\nTomek le nu si wole ɖeɖem le fiafiam le television la dzi kpɔm gãa kple eƒe susu katã. Eƒe to katã ku ɖe boblodonya lédziname si wodi be wòawɔ dɔ ɖe eselawo dzi la ŋu be: “Ne viwò doe la, ŋusẽ anɔ eŋu, anye kamedela bibi, eye eƒe nu anyo exɔlɔ̃wo ŋu. Ele be nàƒlee godoo!” Tomek si du yi fofoa gbɔ hegbugbɔ le ha vivi si wonɔ ƒoƒom kpe ɖe boblododoa ŋu la dzim le veme. Ebia fofoa be: “Papa, àƒlee nama?”\n▪ Nu ka tae boblodonuwo dzroa ɖeviwo? Woŋlɔ nufiala aɖe ƒe nya ɖe Polandtɔwo ƒe magazine si nye Rewia me be: “Nu si tae nye be nu mawo le amewo si, eye wodi be woasu yewo hã yewo si. Wodi be yewo xɔlɔ̃wo nayi edzi alɔ̃ yewoƒe nya.” Ne ɖeviwo ɖe kuku, fa avi, alo yɔ mo la, zi geɖe la, dzilawo va naa ta heƒlea nu si ɖeviawo di la na wo.\nNu kae nana be boblododo siwo yina na ɖeviwo koŋ la tea ŋu blea wo nu nenema gbegbe ɖo? Susuŋutinunyala Jolanta Wąs gblɔ be: “Emenyawo mekuna ɖe nua ƒe asixɔxɔ, nyonyo, alo ale si wòaɖe vii ŋu o.” Wotrɔa asi le boblododoa ŋu “be wòawɔ dɔ ɖe ame ƒe seselelãme dzi.” Wąs gblɔ be: “Ðevi suewo mate ŋu abu boblodonya kpakpawo ŋu o. . . . Wometea ŋu tsɔa nyatakaka siwo wose la sɔna kple ale si nuwo le le xexea me ŋutɔŋutɔ o.” Eye ne wodze agbagba be yewobu nuwo ŋu nenema gɔ̃ hã la, seɖoƒe li na woƒe nugɔmesese ŋutete si awɔe be womate ŋu ada adzɔnuawo akpɔ nyuie o.\nAleke nàwɔ ate ŋu akpɔ viwò ta tso boblododo ƒe amebleŋusẽ si me? Gbã la, abe ale si magazine si nye Rewia gblɔe ene la, “Ele be nàkpɔ ɣeyiɣi ɖe viwòa ŋu eye nàyi edzi anɔ nu me ɖem nɛ be nu si naa wolɔ̃a ame ƒe nya menɔa te ɖe afɔkpa [alo awu] si ƒomevi wòdona dzi o.” Na viwòa nanya be ame ate ŋu akpɔ dzidzɔ le ɖevime ne womeƒle fefenu yeyewo nɛ o hã. Evelia, ele be dzilawo ŋutɔ nanya ale si gbegbe boblododowo ate ŋu akpɔ ŋusẽ ɖe wo viwo dzii. Wąs ɖo aɖaŋu be, nu vevitɔe nye be mele be “míaɖe mɔ boblododo nafia nu si nyo na mía viwo la mí o.”\nMlɔeba la, aɖaŋuɖoɖo siwo le Biblia me ate ŋu aɖe vi na dzilawo katã. Apostolo Yohanes ŋlɔ bena: “Nu sia nu si le xexea me—ŋutilã ƒe nudzodzro kple ŋkuwo ƒe nudzodzro kple ame ƒe nunɔamesiwo fiafia adegbeƒoƒotɔe be woakpɔ—la metso Fofo la gbɔ o, ke boŋ xexea me wotso.”—1 Yohanes 2:15, 16.\nÐe màlɔ̃ ɖe edzi be boblododowo nye “ŋkuwo ƒe nudzodzro” siwo dzroa ame, eye wokpɔa ŋusẽ ɖe ɖeviwo kple tsitsiawo siaa dzi be ‘woafia woƒe nunɔamesiwo adegbeƒoƒotɔe’ oa? Enyo ŋutɔ be apostolo Yohanes ɖo aɖaŋu sia kpee be: “Xexea nu va yina, nenema kee nye eƒe nudzodzro la hã, ke ame si wɔa Mawu ƒe lɔlɔ̃nu la nɔa anyi yi mavɔmavɔ me.”—1 Yohanes 2:17.\nDzila siwo kpɔa ɣeyiɣi ɖe wo viwo ŋu heɖoa dze tuameɖowo kpli wo edziedzi ate ŋu aƒã mawumegɔmeɖosewo kple dzidzenu ɖɔʋuwo ɖe woamawo me. (5 Mose 6:5-7) Esia awɔe be xexe sia ƒe boblododo fluame siwo ŋu wotrɔ asi le be woawɔ dɔ ɖe ɖeviwo dzi woaƒoe ɖe wo dzilawo nu be woaƒle boblodonuawo na yewo la nagable wo bɔbɔe o.—g08 12-E.\nƉoe Ɖe Amewo Ɖoe Ɖe Amewo Boblododo Ƒe Amebleŋusẽ La\ng 1/09 axa 18


Farao Ƒe Drɔ̃ewo | Biblia Me Ŋutinya\nGBE BUBU Acholi Afrikaans Albanian Amerika Tokunɔgbe Arabic Armenian Armenian (West) Assamese Ateso Australia Tokunɔgbe Aymara Azerbaijani Azerbaijani (Cyrillic) Bambara Baoule Bicol Bislama Britain Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cinyanja Colombia Tokunɔgbe Costa Rica Tokunɔgbe Croatian Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik Estonia Tokunɔgbe Estonian Eŋlisi Eʋegbe Faroese Finland Tokunɔgbe Finnish France Tokunɔgbe Franse Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Icelandic Igbo Iloko Indonesian Isoko Italian Japan Tokunɔgbe Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Tokunɔgbe Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Netherlands Tokunɔgbe Ngabere Nicaragua Tokunɔgbe Niuean Norwegian Nuer Nyaneka Nzema Oromo Ossetian Otomi (Mezquital Valley) Papiamento (Curaçao) Paraguay Tokunɔgbe Persian Philippines Tokunɔgbe Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Romanian Runyankore Russian Rutoro Samoan Sango Sena Sepedi Serbian Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuela Tokunɔgbe Vezo Vietnamese Wallisian Waray-Waray Wayuunaiki Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nFarao Ƒe Drɔ̃ewo\nƑE EVE va yi, eye Yosef gale gaxɔa me. Ahakula la meɖo ŋku edzi o. Emegbe le gbeɖeka ƒe zã me la, Farao ku drɔ̃e tɔxɛ eve eye mese wo gɔme o. Èkpɔ Farao wòle alɔ̃ dɔm le afima? Esi ŋu ke la, Farao yɔ eƒe nunyalawo hegblɔ nusiwo ƒe drɔ̃e wòku la na wo. Gake womete ŋu ɖe eƒe drɔ̃eawo gɔme nɛ o.\nAzɔ ko hafi ahakula la ɖo ŋku Yosef dzi. Egblɔ na Farao bena: ‘Esime menɔ gaxɔ me la, ŋutsu aɖe nɔ afima, amesi te ŋu ɖea drɔ̃ewo gɔme.’ Farao na woɖe Yosef le gaxɔa me enumake.\nFarao lĩ eƒe drɔ̃eawo na Yosef: ‘Mekpɔ nyinɔ dami adre, siwo nyo. Emegbe mekpɔ nyinɔ adre, siwo ɖi ku nyatsã la. Eye nyi, siwo ɖi ku nyatsã la mi esiwo da ami la.\n‘Le nye drɔ̃e evelia me la, mekpɔ liŋɔ adre, siwo ʋã hedo ku la le luti ɖeka ŋuti. Emegbe mekpɔ liŋɔ adre, siwo lé bu hetsi to nu la. Eye liŋɔ, siwo lé bu la dze liŋɔ adre, siwo do ku nyuie la mimi gɔme.’\nYosef gblɔ na Farao bena: ‘Drɔ̃e eveawo gɔme le ɖeka. Nyinɔ dami adreawo kple liŋɔ ʋaʋã adreawo nye ƒe adre, eye nyi ɖiku adreawo kple liŋɔ lé bu adreawo nye ƒe adre bubu. Ƒe adre gbɔna esime nuɖuɖu asɔ gbɔ le Egipte. Eyome la, dɔ ato ƒe adre, nuɖuɖu mawɔ tututu o.’\nEyata Yosef gblɔ na Farao bena: ‘Tia ŋutsu nyanu aɖe, eye nàde dɔ asi nɛ be wòaƒo nuɖuɖuawo nu ƒu le ƒe nyui adreawo me. Ekema dɔ mawu dukɔ la le dɔŋɔli ƒe adre, siwo adze eyome la me o.’\nSusua dze Farao ŋu. Eye wòtia Yosef be wòaƒo nuɖuɖuawo nu ƒu, eye wòadzra wo ɖo. Yosef zu ame vevitɔ kekeake, si kplɔ Farao ɖo le Egipte.\nƑe enyi megbe, le dɔŋɔli la me la, Yosef kpɔ ŋutsu aɖewo gbɔna. Ènya amesiwo wonyea? Ahã, nɔviaŋutsu tsitsi 10 lae! Wo fofo Yakob dɔ wo ɖo ɖe Egipte, elabena nuɖuɖu le vɔvɔm le wo de Kanaan. Yosef kpɔ nɔviaŋutsuawo dze sii, gake woawo medze si eya o. Ènya nusitae womedze sii oa? Elabena Yosef tsi zu amegã xoxo, eye wòdo awu ƒomevi bubuwo.\nYosef ɖo ŋku edzi be esime yenye ɖevi la, yeku drɔ̃e be ye nɔvi ŋutsuawo de ta agu na ye. Èɖo ŋku edzi be yexlẽ nu tso ema ŋua? Eyata Yosef te ŋu kpɔe dze sii bena Mawue dɔ ye ɖo ɖe Egipte ɖe susu nyui aɖe ta. Nukae nèsusu be Yosef wɔ? Na míakpɔe ɖa.\nMose I, 41:1-57; 42:1-8; 50:20.